title: Deċiżjoni tal-Kunsill (PESK) 2017/345 tas-27 ta' Frar 2017 li temenda d-Deċiżjoni (PESK) 2016/849 dwar miżuri restrittivi kontra r-Repubblika Demokratika tal-Poplu tal-Korea

text:
               28.2.2017

               MT

               Il-Ġurnal Uffiċjali tal-Unjoni Ewropea

               L 50/59

         DEĊIŻJONI TAL-KUNSILL (PESK) 2017/345
   tas-27 ta' Frar 2017
   li temenda d-Deċiżjoni (PESK) 2016/849 dwar miżuri restrittivi kontra r-Repubblika Demokratika tal-Poplu tal-Korea
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fis-27 ta' Mejju 2016, il-Kunsill adotta d-Deċiżjoni (PESK) 2016/849 (1) dwar miżuri restrittivi kontra r-Repubblika Demokratika Popolari tal-Korea (ir-“RDPK”) li, fost l-oħrajn, implimentat ir-Riżoluzzjonijiet tal-Kunsill tas-Sigurtà tan-Nazzjonijiet Uniti (“UNSCR”) 1718 (2006), 1874 (2009), 2087 (2013), 2094 (2013) u 2270(2016).

               (2)

               Fit-30 ta' Novembru 2016, il-Kunsill tas-Sigurtà tan-NU adotta l-UNSCR 2321 (2016), fejn jesprimi t-tħassib l-aktar serju tiegħu dwar it-test nukleari mwettaq mir-RDPK fid-9 ta' Settembru 2016 bi ksur tar-riżoluzzjonijiet rilevanti tal-Kunsill tas-Sigurtà tan-NU, filwaqt li jikkundanna ulterjorment l-attivitajiet nukleari u b'missili ballistiċi li għaddejjin tar-RDPK bi ksur serju tar-riżoluzzjonijiet rilevanti tal-Kunsill tas-Sigurtà tan-NU, u jiddetermina li għadha teżisti theddida ċara għall-paċi u s-sigurtà internazzjonali fir-reġjun u lil hinn minnu.

               (3)

               Fl-UNSCR 2321 (2016), il-Kunsill tas-Sigurtà tan-NU jesprimi t-tħassib tiegħu li l-bagalji personali u l-bagalji tal-istiva ta' individwi li jidħlu fi, jew li jitilqu minn, ir-RDPK jistgħu jintużaw għat-trasport ta' oġġetti li l-forniment, il-bejgħ jew it-trasferiment tagħhom huwa pprojbit taħt l-UNSCR 1718 (2006), 1874 (2009), 2087 (2013), 2094 (2013), 2270 (2016) jew 2321(2016), u jiċċara li tali bagalji jikkostitwixxu “merkanzija” għall-finijiet tal-implimentazzjoni tal-paragrafu 18 tal-UNSCR 2270 (2016), biex b'hekk jirreferi għall-obbligu ta' spezzjoni tal-merkanzija.

               (4)

               Fl-UNSCR 2321(2016), il-Kunsill tas-Sigurtà tan-NU jsejjaħ lill-Istati Membri biex inaqqsu n-numru ta' persunal f'missjonijiet diplomatiċi u postijiet konsulari fir-RDPK.

               (5)

               Fl-UNSCR 2321(2016), il-Kunsill tas-Sigurtà tan-NU jesprimi t-tħassib tiegħu li oġġetti pprojbiti jistgħu jiġu ttrasportati lejn, u minn, ir-RDPK bil-ferrovija u bit-triq u jemfażizza li l-obbligu fil-paragrafu 18 tal-UNSCR 2270 (2016) ta' spezzjoni ta' merkanzija li tinsab fi, jew tgħaddi minn, it-territorji tal-Istati Membri tinkludi merkanzija trasportata bil-ferrovija u bit-triq.

               (6)

               L-UNSCR 2321 (2016) tinnota li għall-fini tal-implimentazzjoni tagħha u tal-UNSCR 1718 (2006), 1874 (2009), 2087 (2013), 2094 (2013), 2270 (2016), it-terminu “tranżitu” jinkludi, iżda mhuwiex limitat għal, l-ivvjaġġar ta' individwi minn terminals ta' ajruport internazzjonali ta' xi Stat fi triqthom lejn destinazzjoni fi Stat ieħor, irrispettivament minn jekk tali individwi jkunux għaddew mid-dwana jew mill-kontroll tal-passaporti f'dak l-ajruport.

               (7)

               L-UNSCR 2321 (2016) tintroduċi aggregat massimu ta' faħam li jista' jiġi importat mir-RDPK, u tistabbilixxi mekkaniżmu għall-monitoraġġ u l-ivverifikar ta' dan. Bħala parti minn dan il-mekkaniżmu, l-Istati Membri li jimportaw il-faħam mir-RDPK huma msejħa biex perjodikament jirrieżaminaw is-sit web tan-NU biex jiġi żgurat li l-aggregat totali għall-importazzjonijiet tal-faħam ma jkunx intlaħaq.

               (8)

               L-UNSCR 2321 (2016) tfakkar li l-aġenti diplomatiċi tar-RDPK huma pprojbiti milli jipprattikaw kwalunkwe attività professjonali jew kummerċjali għal profitt personali fl-Istat riċeventi.

               (9)

               Fl-L-UNSCR 2321 (2016), il-Kunsill tas-Sigurtà tan-NU jesprimi t-tħassib tiegħu li ċittadini tar-RDPK qiegħdin jintbagħtu jaħdmu fi Stati oħrajn sabiex jaqilgħu flus kontanti li r-RDPK juża għall-programmi nukleari u ta' missili ballistiċi tiegħu, u jsejjaħ lill-Istati biex ikunu viġilanti għal din il-prattika.

               (10)

               Fl-UNSCR 2321 (2016), il-Kunsill tas-Sigurtà tan-NU jtenni t-tħassib tiegħu li ammonti kbar ta' flus jistgħu jintużaw għall-evażjoni tal-miżuri imposti mill-Kunsill tas-Sigurtà, u jsejjaħ lill-Istati Membri biex ikunu konxji ta' dak ir-riskju.

               (11)

               L-UNSCR 2321 (2016) tesprimi l-impenn tal-Kunsill tas-Sigurtà tan-NU favur soluzzjoni paċifika, diplomatika u politika għas-sitwazzjoni u tirriafferma l-appoġġ tiegħu għat-Taħditiet bejn Sitt Partijiet u ssejjaħ biex dawn jissoktaw.

               (12)

               L-UNSCR 2321 (2016) tafferma li l-azzjonijiet tar-RDPK għandhom jinżammu taħt rieżami kontinwu u li l-Kunsill tas-Sigurtà tan-NU huwa lest li jsaħħaħ, jimmodifika, jissospendi jew ineħħi l-miżuri kif meħtieġ fid-dawl tal-konformità tar-RDPK, u li huwa ddeterminat li jieħu miżuri sinifikanti ulterjuri fil-każ ta' test jew varar nukleari ieħor mir-RDPK.

               (13)

               Tinħtieġ aktar azzjoni mill-Unjoni sabiex jiġu implimentati ċerti miżuri previsti f'din id-Deċiżjoni.

               (14)

               L-Istati Membri għandhom jikkondividu informazzjoni rilevanti ma' Stati Membri oħrajn biex b'hekk jappoġġaw l-implimentazzjoni effettiva, madwar l-UE kollha, tad-dispożizzjonijiet ta' din id-Deċiżjoni.

               (15)

               Għalhekk, id-Deċiżjoni (PESK) 2016/849 għandha tiġi emendata kif meħtieġ,

         ADOTTA DIN ID-DEĊIŻJONI:
   Artikolu 1
   Id-Deċiżjoni (PESK) 2016/849 hija emendata kif ġej:

               (1)

               Fl-Artikolu 1(1), jiżdiedu l-punti li ġejjin:

                           “(h)

                           ċerti oġġetti, materjali, tagħmir, merkanzija u teknoloġija oħrajn elenkati skont il-paragrafu 4 tal-UNSCR 2321 (2016);

                           (i)

                           kwalunkwe oġġett ieħor elenkat fil-lista ta' użu doppju ta' armi konvenzjonali adottata mill-Kumitat tas-Sanzjonijiet skont il-paragrafu 7 tal-UNSCR 2321 (2016).”.

               (2)

               L-Artikolu 4(1) huwa sostitwit b'dan li ġej:
               “1.   L-akkwist mir-RDPK minn ċittadini tal-Istati Membri jew bl-użu tal-bastimenti jew tal-inġenji tal-ajru li jtajru l-bandiera ta' Stati Membri, ta' deheb, minerali tat-titanju, minerali tal-vanadju, minerali terrestri skarsi, ram, nikil, fidda u żingu għandu jkun ipprojbit, irrispettivament minn jekk joriġinawx fit-territorju tar-RDPK jew le.”.

               (3)

               Jiddaħħal l-Artikolu li ġej:
               “Artikolu 6a
               1.   L-akkwist ta' statwi mir-RDPK minn ċittadini tal-Istati Membri, jew bl-użu tal-bastimenti jew ta' inġenji tal-ajru li jtajru l-bandiera tal-Istati Membri, għandu jkun ipprojbit, irrispettivament minn jekk dawn joriġinawx fit-territorju tar-RDPK jew le.
               2.   Il-paragrafu 1 ma għandux japplika fejn il-Kumitat tas-Sanzjonijiet ikun ta l-approvazzjoni minn qabel każ b'każ.
               3.   L-Unjoni għandha tieħu l-miżuri meħtieġa sabiex tiddetermina l-oġġetti rilevanti li għandhom ikunu koperti minn dan l-Artikolu.”.

               (4)

               Jiddaħħal l-Artikolu li ġej:
               “Artikolu 6b
               1.   Il-forniment, bejgħ jew trasferiment diretti jew indiretti lejn ir-RDPK minn ċittadini tal-Istati Membri, jew bl-użu tal-bastimenti jew tal-inġenji tal-ajru li jtajru l-bandiera ta' Stati Membri, ta' ħelikopters u bastimenti għandhom ikunu pprojbiti, irrispettivament minn jekk dawn joriġinawx fit-territorji tal-Istati Membri jew le.
               2.   Il-paragrafu 1 ma għandux japplika fejn il-Kumitat tas-Sanzjonijiet ikun ta l-approvazzjoni minn qabel każ b'każ.
               3.   L-Unjoni għandha tieħu l-miżuri meħtieġa sabiex tiddetermina l-oġġetti rilevanti li għandhom ikunu koperti minn dan l-Artikolu.”.

               (5)

               L-Artikolu 7 huwa sostitwit b'dan li ġej:
               “Artikolu 7
               1.   L-akkwist ta' faħam, ħadid, u minerali tal-ħadid mir-RDPK minn ċittadini tal-Istati Membri, jew bl-użu tal-bastimenti jew tal-inġenji tal-ajru li jtajru l-bandiera ta' Stati Membri, għandu jkun ipprojbit, irrispettivament minn jekk dawn joriġinawx fit-territorju tar-RDPK jew le. L-Unjoni għandha tieħu l-miżuri meħtieġa sabiex tiddetermina l-oġġetti rilevanti li għandhom ikunu koperti minn dan il-paragrafu.
               2.   Il-paragrafu 1 ma għandux japplika fir-rigward ta' faħam li, kif konfermat mill-Istat Membru akkwistant abbażi ta' informazzjoni kredibbli, ikun oriġina minn barra r-RDPK u li kien ġie trasportat mir-RDPK unikament biex jiġi esportat mill-port ta' Rajin (Rason), dment li l-Istat Membru jinnotifika lill-Kumitat tas-Sanzjonijiet minn qabel u li tali tranżazzjonijiet mhumiex relatati mal-ġenerazzjoni ta' introjtu għall-programmi nukleari jew ta' missili ballistiċi tar-RDPK jew għal attivitajiet oħra pprojbiti mill-UNSCR 1718 (2006), 1874 (2009), 2087 (2013), 2094 (2013), 2270 (2016) u 2321(2016) jew minn din id-Deċiżjoni.
               3.   Il-paragrafu 1 ma għandux japplika fir-rigward tal-esportazzjonijiet totali għall-Istati Membri kollha tan-NU ta' faħam li joriġina fir-RDPK li bħala aggregat ma jaqbżux 53 495 894 dollari Amerikani jew 1 000 866 tunnellata metrika, skont liema jkun l-inqas, bejn id-data tal-adozzjoni tal-UNSCR 2321(2016) u l-31 ta' Diċembru 2016, u fir-rigward tal-esportazzjonijiet totali għall-Istati Membri kollha tan-NU ta' faħam li joriġina fir-RDPK li bħala aggregat ma jaqbiżx 400 870 018 dollari Amerikani jew 7 500 000 tunnellata metrika fis-sena, skont liema jkun l-inqas, mill-1 ta' Jannar 2017, sakemm l-akkwisti:

                           (a)

                           ma jinvolvu ebda individwu jew entità li jkunu assoċjati mal-programmi nukleari jew ta' missili ballistiċi tar-RDPK jew attivitajiet oħra pprojbiti mill-UNSCR 1718 (2006), 1874 (2009), 2087 (2013), 2094 (2013), 2270 (2016) u 2321(2016), inklużi individwi jew entitajiet iddeżinjati, individwi jew entitajiet li jaġixxu f'isimhom jew taħt id-direzzjoni tagħhom, entitajiet li jkunu proprjetà tagħhom jew ikkontrollati, direttament jew indirettament, minnhom jew individwi jew entitajiet li jassistu fl-evażjoni ta' sanzjonijiet; u

                           (b)

                           huma esklużivament għal finijiet ta' għajxien ta' ċittadini tar-RDPK u li ma jkunux relatati mal-ġenerazzjoni ta' introjtu għall-programmi nukleari jew ta' missili ballistiċi tar-RDPK jew għal attivitajiet oħra pprojbiti mill-UNSCR 1718 (2006), 1874 (2009), 2087 (2013), 2094 (2013), 2270 (2016) u 2321(2016).

                     4.   Stat Membru li jakkwista l-faħam direttament mir-RDPK għandu jinnotifika lill-Kumitat tas-Sanzjonijiet dwar l-ammont aggregat tal-volum ta' tali akkwist għal kull xahar sa mhux aktar tard minn 30 jum wara l-konklużjoni ta' dak ix-xahar bil-formola stabbilita fl-Anness V tal-UNSCR 2321(2016). L-Istat Membru għandu wkoll jikkomunika l-informazzjoni nnotifikata f'dan ir-rigward lill-Kumitat tas-Sanzjonijiet lill-Istati Membri l-oħrajn u lill-Kummissjoni.
               5.   Il-paragrafu 1 ma għandux japplika għal tranżazzjonijiet f'ħadid u mineral tal-ħadid li huma determinati li jkunu esklużivament għall-finijiet ta' għajxien u mhumiex relatati mal-ġenerazzjoni ta' introjtu għall-programmi nukleari jew ta' missili ballistiċi tar-RDPK jew għal attivitajiet oħra pprojbiti mill-UNSCR 1718 (2006), 1874 (2009), 2087 (2013), 2094 (2013), 2270 (2016) jew 2321(2016).”.

               (6)

               L-Artikolu 10 huwa sostitwit b'dan li ġej:
               “Artikolu 10
               1.   L-għoti ta' appoġġ finanzjarju pubbliku jew privat għall-kummerċ mar-RDPK, inkluż l-għoti ta' krediti għall-esportazzjoni, garanziji jew assigurazzjoni, lil ċittadini jew entitajiet tar-RDPK involuti f'tali kummerċ għandu jkun ipprojbit.
               2.   Il-paragrafu 1 m'għandux japplika jekk il-Kumitat tas-Sanzjonijiet ikun ta l-approvazzjoni minn qabel każ b'każ għall-għoti ta' appoġġ finanzjarju.”.

               (7)

               L-Artikolu 14 huwa sostitwit b'dan li ġej:
               “Artikolu 14
               1.   Il-ftuħ ta' fergħat, sussidjarji jew uffiċċji ta' rappreżentanza ta' banek tar-RDPK, inkluż il-Bank Ċentrali tar-RDPK, il-fergħat u s-sussidjarji tiegħu, u ta' entitajiet finanzjarji oħrajn imsemmija fil-punt 2 tal-Artikolu 13, fit-territorji tal-Istati Membri għandu jkun ipprojbit.
               2.   Il-fergħat, sussidjarji u uffiċċji rappreżentattivi eżistenti tal-entitajiet imsemmija fil-paragrafu 1 fit-territorji tal-Istati Membri għandhom jingħalqu fi żmien 90 jum mill-adozzjoni tal-UNSCR 2270 (2016).
               3.   Sakemm ma jkunux ġew approvati minn qabel mill-Kumitat tas-Sanzjonijiet, għandu jkun ipprojbit għall-banek tar-RDPK, inkluż il-Bank Ċentrali tar-RDPK, il-fergħat u s-sussidjarji tiegħu, u għal entitajiet finanzjarji oħrajn imsemmija fil-punt 2 tal-Artikolu 13, li:

                           (a)

                           jistabbilixxu intrapriżi konġunti ġodda ma' banek taħt il-ġurisdizzjoni tal-Istati Membri;

                           (b)

                           jieħdu interess titolari f'banek taħt il-ġurisdizzjoni tal-Istati Membri; jew

                           (c)

                           jistabbilixxu jew iżommu relazzjonijiet bankarji korrispondenti ma' banek taħt il-ġurisdizzjoni tal-Istati Membri.

                     4.   Impriżi konġunti, interessi titolari u relazzjonijiet bankarji korrispondenti eżistenti ma' banek tar-RDPK għandhom jintemmu fi żmien 90 jum mill-adozzjoni tal-UNSCR 2270 (2016).
               5.   L-istituzzjonijiet finanzjarji fit-territorji tal-Istati Membri jew taħt il-ġurisdizzjoni tagħhom għandhom jiġu pprojbiti milli jiftħu uffiċċji ta' rappreżentanza, sussidjarji, fergħat jew kontijiet bankarji fir-RDPK.
               6.   L-uffiċċji rappreżentattivi, sussidjarji jew kontijiet bankarji eżistenti fir-RDPK għandhom jingħalqu fi żmien 90 jum mill-adozzjoni tal-UNSCR 2321 (2016).
               7.   Il-paragrafu 6 ma għandux japplika jekk il-Kumitat tas-Sanzjonijiet jiddetermina każ b'każ li tali uffiċċji, sussidjarji jew kontijiet huma meħtieġa biex tingħata assistenza umanitarja, għall-attivitajiet ta' missjonijiet diplomatiċi fir-RDPK skont il-Konvenzjonijiet ta' Vjenna dwar ir-Relazzjonijiet Diplomatiċi u Konsulari, għall-attivitajiet tan-NU jew l-aġenziji speċjalizzati tagħha jew organizzazzjonijiet relatati, jew għal kwalunkwe fini ieħor f'konformità mal-UNSCR 1718 (2006), 1874 (2009), 2087 (2013), 2094 (2013), 2270 (2016) jew 2321(2016).”.

               (8)

               L-Artikolu 16(6) huwa sostitwit b'dan li ġej:
               “(6)   L-Istati Membri għandhom jieħdu l-miżuri meħtieġa biex jikkonfiskaw u jiddisponu minn, bħal bil-qerda, jew billi jagħmluhom inoperabbli jew li ma jistgħux jintużaw, jaħżnuhom, jew jittrasferuhom lejn Stat ieħor għajr l-Istati ta' oriġini jew ta' destinazzjoni għar-rimi, oġġetti li l-forniment, il-bejgħ, it-trasferiment jew l-esportazzjoni tagħhom huma pprojbiti mill-UNSCR 1718 (2006), 1874 (2009), 2087 (2013), 2094 (2013), 2270 (2016) jew 2321(2016), li jiġu identifikati fi spezzjonijiet, f'konformità mal-obbligi tagħhom taħt riżoluzzjonijiet applikabbli tal-Kunsill tas-Sigurtà tan-NU, inkluża l-UNSCR 1540 (2004).”.

               (9)

               Jiddaħħal l-Artikolu li ġej:
               “Artikolu 18a
               1.   Stat Membru li jkun Stat tal-bandiera ta' bastiment iddeżinjat mill-Kumitat tas-Sanzjonijiet għandu, jekk hekk ikun speċifikat mill-Kumitat, ineħħi l-bandiera tiegħu mill-bastiment.
               2.   Stat Membru li jkun l-Istat tal-bandiera ta' bastiment iddeżinjat mill-Kumitat tas-Sanzjonijiet għandu, jekk hekk ikun speċifikat mill-Kumitat, jidderieġi l-bastiment lejn port identifikat mill-Kumitat, f'koordinazzjoni mal-Istat tal-port.
               3.   L-Istati Membri għandhom, jekk id-deżinjazzjoni mill-Kumitat tas-Sanzjonijiet tkun hekk speċifikat, jipprojbixxu milli jidħol fil-portijiet tagħhom bastiment, ħlief f'każ ta' emerġenza jew jekk il-bastiment ikun qed jirritorna lejn il-port ta' oriġini.
               4.   L-Istati Membri għandhom, jekk id-deżinjazzjoni mill-Kumitat tas-Sanzjonijiet tkun hekk speċifikat, jagħmlu bastiment soġġett għal iffriżar ta' assi.
               5.   L-Anness IV għandu jinkludi l-bastimenti msemmija fil-paragrafi 1 sa 4 ta' dan l-Artikolu ddeżinjati mill-Kumitat tas-Sanzjonijiet f'konformità mal-paragrafu 12 tal-UNSCR 2321 (2016).”.

               (10)

               L-Artikolu 20 huwa emendat kif ġej:

                           (a)

                           il-paragrafu 2 huwa sostitwit b'dan li ġej:
                           “2.   Il-paragrafu 1 ma għandux japplika fejn il-Kumitat tas-Sanzjonijiet ikun ta l-approvazzjoni minn qabel każ b'każ.”;

                           (b)

                           il-paragrafu 3 jitħassar.

               (11)

               Jiddaħħal l-Artikolu li ġej:
               “Artikolu 20a
               L-akkwist ta' servizzi relattivi għall-bastimenti jew l-inġenji tal-ajru mir-RDPK għandu jkun ipprojbit.”.

               (12)

               L-Artikolu 21 huwa sostitwit b'dan li ġej:
               “Artikolu 21
               L-Istati Membri għandhom ineħħu mir-reġistru kwalunkwe bastiment li jkun proprjetà ta', ikkontrollat jew operat minn, ir-RDPK, u ma għandhom jirreġistraw ebda tali bastiment li jkun tneħħa mir-reġistru minn Stat ieħor f'konformità mal-paragrafu 24 tal-UNSCR 2321 (2016).”.

               (13)

               L-Artikolu 22 huwa sostitwit b'dan li ġej:
               “Artikolu 22
               1.   Għandu jkun ipprojbit li jiġu rreġistrati bastimenti fir-RDPK, li tinkiseb awtorizzazzjoni għal bastiment biex juża l-bandiera tar-RDPK, jew li wieħed ikollu, jagħti b'lease, jopera, jew jipprovdi kwalunkwe klassifikazzjoni, ċertifikazzjoni jew servizz assoċjat lil bastiment, jew li jiġi assigurat kwalunkwe bastiment li jtajjar il-bandiera tar-RDPK.
               2.   Il-paragrafu 1 ma għandux japplika fejn il-Kumitat tas-Sanzjonijiet ikun ta l-approvazzjoni minn qabel każ b'każ.
               3.   L-għoti minn ċittadini ta' Stati Membri jew mit-territorji ta' Stati Membri ta' servizzi ta' assigurazzjoni jew riassigurazzjoni lil bastimenti li huma proprjetà tar-RDPK, ikkontrollati, jew operati minnha, inkluż permezz ta' mezzi illeċiti, għandu jkun ipprojbit.
               4.   Il-paragrafu 3 m'għandux japplika fejn il-Kumitat tas-Sanzjonijiet jiddetermina każ b'każ jekk il-bastiment ikunx involut f'attivitajiet esklużivament għal finijiet ta' għajxien li mhux ser jintuża minn individwi jew entitajiet tar-RDPK biex jiġġeneraw introjtu jew esklużivament għal finijiet umanitarji.”.

               (14)

               Fl-Artikolu 23, jiżdied il-paragrafu li ġej:
               “12.   L-Istati Membri għandhom jieħdu l-miżuri meħtieġa biex jirrestrinġu d-dħul jew it-transitu fit-territorji tagħhom ta' membri tal-Gvern tar-RDPK, l-uffiċjali ta' dak il-Gvern, u l-membri tal-forzi armati tad-RDPK, jekk tali membri jew uffiċjali jkunu assoċjati mal-programmi nukleari jew ta' missili ballistiċi tar-RDPK jew attivitajiet oħrajn ipprojbiti mill-UNSCR 1718 (2006), 1874 (2009), 2087 (2013), 2094 (2013), 2270 (2016) u 2321(2016).”.

               (15)

               Jiddaħħal l-Artikolu li ġej:
               “Artikolu 24a
               1.   Fejn Stat Membru jiddetermina li individwu jkun qiegħed jaħdem f'isem jew taħt id-direzzjoni ta' bank jew istituzzjoni finanzjarja tar-RDPK, l-Istat Membru għandu jkeċċi lill-individwu mit-territorju tiegħu għall-fini ta' ripatrijazzjoni lejn l-Istat tan-nazzjonalità tal-individwu, b'mod konsistenti mad-dritt applikabbli.
               2.   Il-paragrafu 1 ma għandux japplika fejn il-preżenza tal-individwu hija meħtieġa għat-twettiq ta' proċess ġudizzjarju jew esklużivament għal finijiet mediċi, ta' sikurezza jew finijiet umanitarji oħra, jew il-Kumitat tas-Sanzjonijiet ikun iddetermina każ b'każ li t-tkeċċija tal-individwu tmur kontra l-objettivi tal-UNSCR 1718 (2006), 1874 (2009), 2087 (2013), 2094 (2013), 2270 (2016) u 2321(2016).”.

               (16)

               L-Artikolu 30 huwa sostitwit b'dan li ġej:
               “Artikolu 30
               1.   L-Istati Membri għandhom jieħdu l-miżuri meħtieġa biex jeżerċitaw viġilanza u jipprevjenu tagħlim jew taħriġ speċjalizzat ta' ċittadini tar-RDPK, fit-territorji tagħhom jew minn ċittadini tagħhom, f'dixxiplini li jikkontribwixxu għall-attivitajiet nukleari sensittivi ta' proliferazzjoni tar-RDPK u għall-iżvilupp ta' sistemi ta' twassil ta' armi nukleari, inkluż tagħlim jew taħriġ fil-fiżika avvanzata, simulazzjoni avvanzata bil-kompjuter u xjenzi tal-kompjuter relatati, in-navigazzjoni ġeospazjali, l-inġinerija nukleari, l-inġinerija ajruspazjali, l-inġinerija ajrunawtika u dixxiplini relatati, ix-xjenza tal-materjali avvanzati, l-inġinerija tal-kimika avvanzata, l-inġinerija mekkanika avvanzata, l-inġinerija elettrika avvanzata u l-inġinerija industrijali avvanzata.
               2.   L-Istati Membri għandhom jissospendu l-kooperazzjoni xjentifika u teknika li tinvolvi persuni jew gruppi li huma uffiċjalment sponsorjati minn, jew jirrappreżentaw lil, ir-RDPK ħlief għal skambji mediċi sakemm:

                           (a)

                           fil-każ ta' kooperazzjoni xjentifika jew teknika fl-oqsma tax-xjenza u t-teknoloġija nukleari, l-inġinerija u t-teknoloġija ajruspazjali u ajrunawtika, jew tekniki u metodi avvanzati tal-produzzjoni tal-manifattura, il-Kumitat tas-Sanzjonijiet ma jkunx iddetermina każ b'każ li attività partikolari ma tikkontribwixxix għal attivitajiet nukleari sensittivi ta' proliferazzjoni jew programmi relatati mal-missili ballistiċi tar-RDPK; jew

                           (b)

                           fil-każ ta' kull kooperazzjoni xjentifika jew teknika oħra, l-Istat Membru involut fil-kooperazzjoni xjentifika jew teknika ma jiddeterminax li l-attività partikolari ma tikkontribwixxix għal attivitajiet nukleari sensittivi ta' proliferazzjoni jew programmi relatati mal-missili ballistiċi tar-RDPK u ma jinnotifikax lill-Kumitat tas-Sanzjonijiet minn qabel dwar tali determinazzjoni.”.

               (17)

               Jiddaħħal l-Artikolu li ġej:
               “Artikolu 31a
               Għandu jkun ipprojbit li missjoni diplomatika jew post konsulari tar-RDPK, u l-membri tar-RDPK tagħhom, ikollhom jew jikkontrollaw kontijiet bankarji fl-Unjoni, ħlief għal kont wieħed fl-Istat Membru jew l-Istati Membri li fihom il-missjoni jew il-post ikunu ospitati jew li lilhom il-membri tagħhom ikunu akkreditati.”.

               (18)

               Jiddaħħal l-Artikolu li ġej:
               “Artikolu 31b
               1.   Għandu jkun ipprojbit li proprjetà immobbli tingħata b'kera lir-RDPK jew b'xi mod ieħor titqiegħed għad-dispożizzjoni tar-RDPK, jew li din tintuża mir-RDPK jew għall-benefiċċju tagħha, għal kwalunkwe skop għajr attivitajiet diplomatiċi jew konsulari.
               2.   Għandu jkun ipprojbit ukoll li tinkera proprjetà immobbli mir-RDPK li tkun tinsab barra mit-territorju tar-RDPK.”.

               (19)

               L-Artikolu 33(1) huwa sostitwit b'dan li ġej:
               “1.   Il-Kunsill għandu jimplimenta modifiki għall-Annessi I u IV abbażi tad-determinazzjonijiet li jsiru mill-Kunsill tas-Sigurtà jew mill-Kumitat tas-Sanzjonijiet.”.

               (20)

               Jiddaħħal l-Artikolu li ġej:
               “Artikolu 36a
               B'deroga mill-miżuri imposti mill-UNSCR 1718 (2006), 1874 (2009), 2087 (2013), 2094 (2013), 2270 (2016) jew 2321 (2016), dment li l-Kumitat tas-Sanzjonijiet ikun iddetermina li tenħtieġ eżenzjoni biex tiġi ffaċilitata l-ħidma ta' organizzazzjonijiet internazzjonali u organizzazzjonijiet mhux governattivi li jwettqu attivitajiet ta' assistenza u sokkors fir-RDPK għall-benefiċċju tal-popolazzjoni ċivili tar-RDPK, l-awtorità kompetenti ta' Stat Membru għandha tagħti l-awtorizzazzjoni meħtieġa.”.

               (21)

               Jiżdied l-Anness IV kif jinsab fl-Anness ta' din id-Deċiżjoni.

         Artikolu 2
   Din id-Deċiżjoni għandha tidħol fis-seħħ fid-data wara dik tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fi Brussell, is-27 ta' Frar 2017.

            Għall-Kunsill

            Il-President

         K. MIZZI

      (1)  Deċiżjoni tal-Kunsill (PESK) 2016/849 tas-27 ta' Mejju 2016 dwar miżuri restrittivi kontra r-Repubblika Demokratika Popolari tal-Korea u li tħassar id- Deċiżjoni 2013/183/PESK (ĠU L 141, 28.5.2016, p. 79).

      ANNESS

            “ANNESS IV
            Lista ta' bastimenti msemmija fl-Artikolu 18a”


title: 2013/180/UE: Deċiżjoni tal-Kunsill tat- 22 ta’ April 2013 li taħtar il-membri tal-kumitat previst fl-Artikolu 3(3) tal-Anness I għall-Protokoll dwar l-Istatut tal-Qorti tal-Ġustizzja

text:
                  23.4.2013

                  MT

                  Il-Ġurnal Uffiċjali tal-Unjoni Ewropea

                  L 111/48

         DEĊIŻJONI TAL-KUNSILL
         tat-22 ta’ April 2013
         li taħtar il-membri tal-kumitat previst fl-Artikolu 3(3) tal-Anness I għall-Protokoll dwar l-Istatut tal-Qorti tal-Ġustizzja
         (2013/180/UE)
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra it-Trattat li jistabbilixxi l-Komunità Ewropea tal-Enerġija Atomika, u b'mod partikolari l-Artikolu 16a(1) tiegħu,
         Wara li kkunsidra l-Protokoll dwar l-Istatut tal-Qorti tal-Ġustizzja, u b'mod partikolari l-Artikolu 3(3) tal-Anness I tiegħu,
         Wara li kkunsidra d-Deċiżjoni tal-Kunsill 2005/49/KE, Euratom, tat-18 ta' Jannar 2005 dwar ir-regoli operattivi tal-Kumitat previst mill-Artikolu 3(3) tal-Anness I għall-Protokoll dwar l-Istatut tal-Qorti tal-Ġustizzja (1), u b’mod partikolari l-punt 3 tal-Anness għal dik id-Deċiżjoni,
         Wara li kkunsidra r-rakkomandazzjoni tal-President tal-Qorti tal-Ġustizzja tat-13 ta' Diċembru 2012,
         Billi:

                     (1)

                     L-Artikolu 3(3) tal-Anness I għall-Protokoll dwar l-Istatut tal-Qorti tal-Ġustizzja jipprevedi l-istabbiliment ta’ kumitat li jikkonsisti minn seba’ persuni magħżula minn fost ex membri tal-Qorti tal-Ġustizzja u tal-Qorti Ġenerali u avukati ta’ kompetenza rikonoxxuta. Bis-saħħa ta’ dan il-paragrafu, il-membri tal-kumitat huma maħtura mill-Kunsill, li jaġixxi b’maġġoranza kwalifikata fuq rakkomandazzjoni mill-President tal-Qorti tal-Ġustizzja.

                     (2)

                     Id-Deċiżjoni tal-Kunsill Euratom Nru 2005/49/KE tipprevedi, fil-punt 3 tal-Anness tagħha, li l-Kunsill għandu jaħtar il-President ta’ dak il-kumitat.

                     (3)

                     Dawn id-disposizzjonijiet għandhom jiġu applikati.

               ADOTTA DIN ID-DEĊIŻJONI:

            Artikolu 1
            Għal perijodu ta’ erba’ snin li għandu jibda mill-10 ta' Novembru 2012, dawn li ġejjin huma maħtura membri tal-kumitat previst mill-Artikolu 3(3) tal-Anness I għall-Protokoll dwar l-Istatut tal-Qorti tal-Ġustizzja:

                        Is-Sinjura Pernilla LINDH, President

                        Is-Sur Pranas KŪRIS

                        Is-Sur Ján MAZÁK

                        Is-Sur Jörg PIRRUNG

                        Is-Sur Mihalis VILARAS

                        Is-Roel BEKKER

                        Is-Sinjura Elena Simina TĂNĂSESCU

            Artikolu 2
            Din id-Deċiżjoni għandha ssir effettiva fil-jum ta’ wara l-pubblikazzjoni tagħha f'Il-Ġurnal Uffiċjali tal-Unjoni Ewropea.

            Magħmul fil-Lussemburgu, it-22 ta’ April 2013.

                  Għall-Kunsill

                  Il-President

               E. GILMORE

            (1)  ĠU L 21, 25.1.2005, p. 13.


title: 2009/488/KE,Euratom: Deċiżjoni tal-Kummissjoni tal- 11 ta’ Ġunju 2009 Konklużjoni ta’ Memorandum ta’ Ftehim bejn il-Kummissjoni Ewropea u l-Organizzazzjoni Ewropea għar-Riċerka Nukleari (is-CERN) (Test b’relevanza għaż-ŻEE)

text:
               24.6.2009

               MT

               Il-Ġurnal Uffiċjali tal-Unjoni Ewropea

               L 161/13

         DEĊIŻJONI TAL-KUMMISSJONI
   tal-11 ta’ Ġunju 2009
   Konklużjoni ta’ Memorandum ta’ Ftehim bejn il-Kummissjoni Ewropea u l-Organizzazzjoni Ewropea għar-Riċerka Nukleari (is-CERN)
   (Test b’relevanza għaż-ŻEE)
   (2009/488/KE, Euratom)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea u t-Trattat li jistabbilixxi l-Komunità Ewropea tal-Enerġija Atomika,
   Billi:

               (1)

               Fl-10 ta’ Ottubru 1994 ġie ffirmat Ftehim Amministrattiv bejn il-Komunità Ewropea u l-Organizzazzjoni Ewropea għar-Riċerka Nukleari(CERN).

               (2)

               Id-diskussjonijiet esploratorji enfasizzaw kemm ikun xieraq li l-Kummissjoni ssaħħaħ u ttejjeb il-kooperazzjoni mas-CERN fid-dawl tal-iżviluppi riċenti f’dak li għandu x’jaqsam maż-Żona Ewropea ta’ Riċerka (ERA).

               (3)

               Tfassal kif xieraq ftehim ġdid bħala Memorandum ta’ Spjegazzjoni biex ikopri kwistjonijiet bħall-kooperazzjoni msaħħa permezz ta’ attivitajiet konġunti biex jikkonsolida u jiżviluppa aktar l-ERA u l-implimentazzjoni u s-segwitu tal-Istrateġija Ewropea għall-Fiżika tal-Partiċelli, kif ukoll konsultazzjonijiet u skambju ta’ tagħrif dwar kwistjonijiet ta’ interess reċiproku, partikolarment b’relazzjoni mal-konsolidazzjoni u l-iżvilupp ulterjuri taż-Żona Ewropea ta’ Riċerka u mal-Istrateġija Ewropea għall-Fiżika tal-Partiċelli, u inkluż għal dan tal-aħħar, il-kuntatti relatati mal-pajjiżi li mhumiex Stati Membri tas-CERN.

               (4)

               Ingħata dritt permanenti lill-Kummissjoni biex tattendi s-Sessjonijiet dwar l-Istrateġija Ewropea tal-Kunsill tas-CERN u tesprimi l-opinjoni tagħha f’dawn is-sessjonijiet, filwaqt li nżamm l-istatus ta’ osservatur mogħti lill-Komunitajiet Ewropej fil-Kunsill tas-CERN fl-1985 (1).

               (5)

               Il-Memorandum ta’ Ftehim attwali ma jassumi ebda implikazzjoni finanzjara jew obbligu legali.

         IDDEĊIDIET KIF ĠEJ:
   Artikolu 1
   Il-Memorandum ta’ Ftehim fl-anness bejn il-Kummissjoni Ewropea u l-Organizzazzjoni Ewropea għar-Riċerka Nukleari (CERN) ġie approvat. Għal dik ir-raġuni, hu se jieħu post il-Ftehim Amministrattiv tal-10 ta’ Ottubru tal-1994.
   Artikolu 2
   Il-Memorandum ta’ Ftehim bejn il-Kummissjoni Ewropea u l-Organizzazzjoni Ewropea għar-Riċerka Nukleari għandu jiġi ffirmat mill-Kummissarju għax-Xjenza u r-Riċerka Janez Potočnik f’isem il-Kummissjoni.

      Magħmul fi Brussell, il-11 ta’ Ġunju 2009.

            Għall-Kummissjoni

         Janez POTOČNIK

            Membru tal-Kummissjoni

      (1)  Id-Deċiżjoni tal-Kunsill ta’ CERN tas-27/28 ta’ Ġunju 1985.
   ANNESS

      MEMORANDUM TA’ FTEHIM
      bejn il-Kummissjoni Ewropea u l-Kunsill Ewropew għar-Riċerka Nukleari
      Il-Kummissjoni Ewropea, minn hawn il-quddiem imsejħa il-Kummissjoni, u l-Organizzazzjoni Ewropea għar-Riċerka Nukleari, organizzazzjoni intergovernattiva li għandha s-sede tagħha f’Ġeniva, l-Iżvizzera, minn hawn il-quddiem imsejħa CERN (konġuntament minn hawn il-quddiem imsejħa: iż-żewġ Partijiet),
      WARA LI KKUNSIDRAW

                  —

                  It-Trattat li jistabbilxxi l-Komunità Ewropea u t-Trattat li jistabbilixxi l-Komunità Ewropea tal-Enerġija Atomika li permezz tagħhom qed titħeġġeġ il-kooperazzjoni, ma’ pajjiżi terzi u organizzazzjonijiet internazzjonali, fil-qasam tar-riċerka, l-iżvilupp teknoloġiku u d-dimostrazzjoni;

                  —

                  Il-Konvenzjoni għat-Twaqqif tal-Organizzazzjoni Ewropea għar-Riċerka Nukleari datata l-1 ta’ Lulju 1953, kif irriveduta fit-18 ta’ Jannar 1971, minn hawn il-quddiem imsejħa l-Konvenzjoni, u partikolarment l-Artikolu II li permezz tiegħu l-firmatarji tal-Konvenzjoni fdaw il-kollaborazzjoni fost l-Istati Ewropej fir-riċerka fundamentali fil-fiżika tal-partiċelli, bħall-fergħa tal-fiżika li tindirizza l-kostitwenti fundamentali tal-materjali u l-forzi li jaġixxu fuqhom, kif ukoll permezz il-kooperazzjoni internazzjonali, lis-CERN;

                  —

                  Il-Programmi ta’ Qafas tal-Komunità Ewropea dwar ir-riċerka, l-iżvilupp teknoloġiku u l-attivitajiet ta’ dimostrazzjoni;

                  —

                  Il-Green Paper tal-2007 dwar il-perspettivi ġodda għaż-Żona Ewropea ta’ Riċerka (ERA) (1), li titlob għal kooperazzjoni akbar u sħubija msaħħa ma’ organizzazzjonijiet intergovernattivi ta’ riċerka bħas-CERN (2), notevolment f’dak li għandu x’jaqsam mal-ipprogrammar tar-riċerka, it-taħriġ u l-mobbiltà tar-riċerkaturi, l-infrastrutturi tar-riċerka, il-proprjetà intellettwali u l-kooperazzjoni internazzjonali;

                  —

                  L-Istrateġija Ewropea għall-Fiżika tal-Partiċelli ġiet adottata unanimament fl-14 ta’ Lulju 2006,

                              —

                              li biha l-Kunsill tas-CERN (3) jiddefinixxi, jaġġorna u jsegwi l-istrateġija Ewropea tar-riċerka kemm għall-Fiżika tal-Partiċelli bbażata kemm fuq l-aċċellaturi kif ukoll fuq in-nonaċċellaturi, li tinkludi r-rappreżentanza tal-Istati Membri tas-CERN f’diskussjonijiet ma’ pajjiżi u reġjuni oħra fid-dinja f’dak li għandu x’jaqsam, inter alia, ma’ Infrastrutturi ta’ Riċerka għall-Fiżika tal-Partiċelli,

                              —

                              u li jirrikonoxxi l-ħtieġa li jissaħħu r-relazzjonijiet bejn is-CERN u l-Unjoni Ewropea dwar kwistjonijiet relatati mal-Istrateġija msemmija aktar il-fuq,

                  —

                  L-istrutturi organizzattivi ġodda approvati mill-Kunsill tas-CERN f’Settembru 2007 u f’Marzu 2008 bl-għan li jiddefinixxu, jaġġornaw u jsegwu l-istrateġija Ewropea (CERN/2732/rev u CERN/2779) li jinkludu “Sessjonijiet tal-Istrateġija Ewropea” speċifiċi tal-Kunsill tas-CERN;

            WAQT LI JIRRIKONOXXU
      Ir-responsabbiltajiet rispettivi taż-żewġ Partijiet fiż-żoni msemmija qabel li jsaħħu lil xulxin b’mod reċiproku,
      IDDEĊIDEW KIF ĠEJ:

                  1.

                  Iż-żewġ naħat għandhom l-intenzjoni li jikkooperaw, filwaqt li jqisu kif xieraq il-kompetenzi rispettivi tagħhom, biex jikkonsolidaw u jiżviluppaw aktar iż-Żona Ewropea ta’ Riċerka, notevolment f’dak li għandu x’jaqsam mal-ipprogrammar tar-riċerka, it-taħriġ u l-mobbiltà tar-riċerkaturi, l-infrastrutturi tar-riċerka, il-ġestjoni tal-proprjetà intellettwali u l-kollaborazzjoni internazzjonali. Għal dan il-għan, huma jistgħu jiżviluppaw attivitajiet konġunti.

                  2.

                  Iż-żewġ Partijiet għandhom l-intenzjoni li jikkooperaw, filwaqt li jqisu kif xieraq il-kompetenzi rispettivi tagħhom, fis-segwitu u l-implimentazzjoni tal-Istrateġija Ewropea għall-Fiżika tal-Partiċelli. Għal dan il-għan, huma jistgħu jiżviluppaw attivitajiet konġunti.

                  3.

                  Filwaqt li jqisu kif xieraq il-kompetenzi rispettivi tagħhom, il-kuntesti istituzzjonali u l-oqfsa istituzzjonali, iż-żewġ Partijiet se jinfurmaw u jikkonsultaw lil xulxin, kif xieraq, dwar kwistjonijiet ta’ interess reċiproku, partikolarment f’dak li għandu x’jaqsam mal-konsolidazzjoni u l-iżvilupp ulterjuri taż-Żona Ewropea ta’ Riċerka u l-Istrateġija Ewropea għall-Fiżika tal-Partiċelli, u inkluż għal dan tal-aħħar, il-kuntatti relatati mal-pajjiżi li mhumiex Stati Membri tas-CERN.

                  4.

                  Bla ħsara għall-proċeduri tiegħu stess, il-Kunsill tas-CERN jagħti d-dritt permanenti lill-Kummissjoni biex tattendi s-Sessjonijiet tiegħu dwar l-Istrateġija Ewropea u tesprimi l-opinjoni tagħha f’dawn is-sessjonijiet.

                  5.

                  L-istatus ta’ osservatur mogħti lill-Komunitajiet Ewropej fil-Kunsill tas-CERN fl-1985 se jinżamm (4).

                  6.

                  Il-Kummissjoni se tagħti lis-CERN id-dritt li tipproponi kandidati għas-sħubija ta’ korpi esperti jew konsultattivi rilevanti. Dawn l-esperti se jiġu nnominati mill-Kummissjoni skont ir-regoli u l-proċeduri tagħha stess.

                  7.

                  Iż-żewġ Partijiet se jistabbilixxu l-punti ta’ kuntatt u l-mekkaniżmi ta’ komunikazzjoni biex jintlaħaq l-għan previst mill-Memorandum tal-Ftehim attwali.

                  8.

                  Iż-żewġ Partijiet se jiltaqgħu kull sena biex iqisu l-progress u possibbilment jiddiskutu modi ulterjuri biex titjieb il-kollaborazzjoni reċiproka, inklużi attivitajiet konġunti, jew jesploraw sinerġiji potenzjali.

                  9.

                  Iż-żewġ Partijiet għandhom jiftehmu dwar il-mistoqsijiet relatati mal-interpretazzjoni u l-implimentazzjoni tal-Memorandum tal-Ftehim attwali.

                  10.

                  Il-Ftehim Amministrattiv tal-10 ta’ Ottubru 1994 jinbidel mill-Memorandum tal-Ftehim attwali.

         Magħmul f’żewġ kopji fi Brussell, 17 ta’ Ġunju 2009.

               Għas-CERN

            Torsten ÅKESSON

               President tal-Kunsill tas-CERN

            Rolf-Dieter HEUER

               Direttur Ġenerali tas-CERN

               Għall-Kummissjoni Ewropea

            Janez POTOČNIK

               Membru tal-Kummissjoni

      (1)  Il-Green Paper dwar iż-Żona Ewropea ta’ Riċerka tirreferi għall-Green Paper tal-Kummissjoni Iż-Żona Ewropea ta’ Riċerka: Perspettivi Ġodda, adottata fl-4 ta’ April 2007, (COM(2007) 161 finali).

      (2)  Fl-10 ta’ Ottubru 1994 ġie ffirmat Ftehim Amministrattiv mill-Kummissjoni u s-CERN.

      (3)  Il-Kunsill ta’ CERN huwa l-korp għat-teħid tad-deċiżjoni ta’ CERN, li jiddetermina l-politika tal-organizzazzjoni f’affarijiet xjentifiċi, tekniċi u amministrattivi (Artikolu V tal-Konvenzjoni).

      (4)  L-Istatus ta’ Osservatur ingħata lill-Komunitajiet Ewropej fil-Kunsill ta’ CERN permezz tad-deċiżjoni li ttieħdet minn dan tal-aħħar fis-27/28 ta’ Ġunju 1985.


title: 2010/464/CFSP: Deċiżjoni tal-Kunsill 2010/464/PESK tas- 6 ta’ Awwissu 2010 dwar l-iffirmar u l-konklużjoni tal-Ftehim bejn l-Unjoni Ewropea u r-Repubblika tal-Uganda dwar l-Istatus tal-Missjoni mmexxija mill-Unjoni Ewropea fl-Uganda

text:
               24.8.2010

               MT

               Il-Ġurnal Uffiċjali tal-Unjoni Ewropea

               L 221/1

         DEĊIŻJONI TAL-KUNSILL 2010/464/PESK
   tas-6 ta’ Awwissu 2010
   dwar l-iffirmar u l-konklużjoni tal-Ftehim bejn l-Unjoni Ewropea u r-Repubblika tal-Uganda dwar l-Istatus tal-Missjoni mmexxija mill-Unjoni Ewropea fl-Uganda
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea (minn hawn ‘il quddiem imsejjaħ “TUE”), b’mod partikolari l-Artikolu 37 tiegħu, u t-Trattat dwar il-Funzjonament tal-Unjoni Ewropea (minn hawn ‘il quddiem imsejjaħ “TFUE”), b’mod partikolari l-Artikolu 218(5) u l-ewwel subparagrafu tal-Artikolu 218(6) tiegħu,
   Wara li kkunsidra l-proposta tar-Rappreżentant Għoli tal-Unjoni għall-Affarijiet Barranin u l-Politika ta’ Sigurtà (minn hawn ‘il quddiem imsejjaħ “RGħ”),
   Billi:

               (1)

               Fil-15 ta’ Frar 2010, il-Kunsill adottata d-Deċiżjoni tal-Kunsill 2010/96/PESK dwar missjoni militari tal-Unjoni Eworpea biex tikkontribwixxi għat-taħriġ tal-Forzi tas-Sigurtà tas-Somalja (1) (EUTM Somalia).

               (2)

               L-Artikolu 9 ta’ dik id-Deċiżjoni tipprovdi li l-istatus tal-unitajiet u l-persunal immexxija mill-UE, inklużi l-privileġġi, l-immunitajiet u l-garanziji ulterjuri meħtieġa għat-twettiq u l-funzjonament bla xkiel tal-missjoni tagħhom, jista’ jkun is-suġġett ta’ ftehim konkluż skont l-Artikolu 37 tat-TUE u f’konformità mal-proċedura stabbilita fl-Artikolu 218(3) tat-TFUE.

               (3)

               B’segwitu għall-awtorizzazzjoni mill-Kunsill fil-11 ta’ Marzu 2010, ir-RGħ, assistit mis-Segretarjat Ġenerali tal-Kunsill, innegozja Ftehim bejn l-Unjoni Ewropea u r-Repubblika tal-Uganda dwar l-Istatus tal-Missjoni mmexxija mill-Unjoni Ewropea fl-Uganda (minn hawn ‘il quddiem imsejjaħ “il-Ftehim”).

               (4)

               Il-Ftehim għandu jiġi approvat,

         ADOTTA DIN ID-DEĊIŻJONI:
   Artikolu 1
   Il-Ftehim bejn l-Unjoni Ewropea u r-Repubblika tal-Uganda dwar l-Istatus tal-Missjoni mmexxija mill-Unjoni Ewropea fl-Uganda huwa b’dan approvat f’isem l-Unjoni.
   It-test tal-Ftehim huwa mehmuż ma’ din id-Deċiżjoni.
   Artikolu 2
   Il-President tal-Kunsill huwa b’dan awtorizzat jinnomina l-persuna jew persuni mogħtija s-setgħa li jiffirmaw il-Ftehim sabiex jorbot l-Unjoni.
   Artikolu 3
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, is-6 ta’ Awwissu 2010.

            Għall-Kunsill

            Il-President

         S. VANACKERE

      (1)  ĠU L 44, 19.2.2010, p. 16.
    ---documentbreak---

               24.8.2010

               MT

               Il-Ġurnal Uffiċjali tal-Unjoni Ewropea

               L 221/2

         TRADUZZJONI
   FTEHIM
   bejn l-Unjoni Ewropea u r-Repubblika tal-Uganda dwar l-Istatus tal-Missjoni mmexxija mill-Unjoni Ewropea fl-Uganda
   L-UNJONI EWROPEA,
   minn hawn ‘il quddiem imsejħa “l-Unjoni”,
   minn naħa waħda, u
   IR-REPUBBLIKA TAL-UGANDA,
   minn hawn ‘il quddiem imsejħa “l-Istat Ospitanti”,
   min-naħa l-oħra,
   minn hawn ‘il quddiem imsejħin flimkien il-“Partijiet”,
   WARA LI KKUNSIDRAW:
   li fir-Riżoluzzjoni 1897 (2009) tiegħu dwar is-sitwazzjoni fis-Somalja, adottata fit-30 ta’ Novembru 2009, il-Kunsill tas-Sigurtà tan-Nazzjonijiet Uniti (KSNU) fakkar fir-Riżoluzzjonijiet preċedenti tiegħu b’appoġġ għas-Somalja u afferma mill-ġdid ir-rispett tiegħu għas-sovranità, l-integrità territorjali, l-indipendenza politika u l-unità tas-Somalja.
   li l-KSNU enfasizza ulterjorment li s-sigurtà għall-perijodu fit-tul tas-Somalja tiddependi mill-iżvilupp effettiv mill-Gvern Federali Transitorju (TFG) tal-Forza tas-Sigurtà Nazzjonali u l-Forza tal-Pulizija Somala, fil-qafas tal-Ftehim ta’ Ġibuti u f’konformità ma’ strateġija nazzjonali ta’ sigurtà.
   l-ittra datata l-5 ta’ Jannar 2010, li permezz tagħha l-Ministru tad-Difiża tal-Istat Opsitanti laqa’ l-missjoni prevista tal-Unjoni b’appoġġ għas-settur tas-sigurtà fis-Somalja u stieden lill-Unjoni biex tipparteċipa fit-taħriġ tal-forzi tas-sigurtà tas-Somalja fl-Istat Ospitanti għal perijodu ta’ mill-inqas sena,
   id-Deċiżjoni tal-Kunsill 2010/96/PESK tal-15 ta’ Frar 2010 dwar missjoni militari tal-Unjoni Eworpea biex tikkontribwixxi għat-taħriġ tal-forzi tas-sigurtà tas-Somalja, (1)

   li din il-missjoni hija missjoni mhux eżekuttiva li ma tinvolvix id-dritt li jittieħdu miżuri ta’ kostrinġiment indipendentament mill-kunsens tal-Istat Ospitanti,
   li dan il-Ftehim ma jaffettwax id-drittijiet u l-obbligi tal-Partijiet taħt ftehimiet internazzjonali u strumenti oħrajn li jistabbilixxu qrati u tribunali internazzjonali, inkluż l-Istatut tal-Qorti Kriminali Internazzjonali,
   FTIEHMU KIF ĠEJ:
   Artikolu 1
   Kamp ta’ applikazzjoni u definizzjonijiet
   1.   Dan il-Ftehim għandu japplika għall-Missjoni mmexxija mill-Unjoni Ewropea fl-Uganda (minn hawn ‘il quddiem imsejħa “EUTM Somalia”) u l-persunal tagħha.
   2.   Dan il-Ftehim għandu japplika biss fit-territorju tal-Istat Ospitanti.
   3.   Għall-finijiet ta’ dan il-Ftehim:

               (a)

               “EUTM Somalia” għandha tfisser il-kwartieri ġenerali tal-missjoni tal-UE u l-kontinġenti nazzjonali li jikkontribwixxu għall-missjoni, it-tagħmir tagħhom u l-mezzi tat-trasport tagħhom;

               (b)

               “missjoni” għandha tfisser il-preparazzjoni, l-istabbiliment, l-eżekuzzjoni u l-appoġġ tal-EUTM Somalia;

               (c)

               “Kmandant tal-Missjoni tal-UE” għandha tfisser il-Kmandant fiż-żona;

               (d)

               “kwartieri ġenerali tal-missjoni tal-UE” għandha tfisser il-kwartieri ġenerali militari u l-elementi tagħhom, irrispettivament minn fejn jinsabu, taħt l-awtorità tal-kmandanti militari tal-UE li jeżerċitaw il-kmand jew il-kontroll tal-missjoni;

               (e)

               “kontinġenti nazzjonali” għandha tfisser l-unitajiet u l-elementi li jappartjenu lill-Istati Membri tal-Unjoni u lill-Istati l-oħrajn li jipparteċipaw fil-missjoni;

               (f)

               “persunal tal-EUTM Somalia” għandha tfisser il-persunal ċivili u militari assenjat lill-EUTM Somalia kif ukoll il-persunal skjerat għat-tħejjija tal-missjoni u l-persunal fuq missjoni għal Stat Mittenti jew istituzzjoni tal-Unjoni fil-qafas tal-missjoni, li jinsabu, ħlief kif ipprovdut mod ieħor f’dan il-Ftehim, fit-territorju tal-Istat Ospitanti, bl-eċċezzjoni tal-persunal impjegat lokalment u l-persunal impjegat minn kuntratturi kummerċjali internazzjonali;

               (g)

               “persunal impjegat lokalment” għandha tfisser il-membri tal-persunal li jkunu ċittadini tal-Istat Ospitanti jew ikunu residenti permanenti fih;

               (h)

               “faċilitajiet” għandha tfisser il-bini, l-akkomodazzjoni u ż-żoni tal-art kollha meħtieġa għall-EUTM Somalia u l-persunal tal-EUTM Somalia;

               (i)

               “Stat Mittenti” għandha tfisser Stat li jipprovdi kontinġent nazzjonali għall-EUTM Somalia, inklużi Stati Membri tal-Unjoni Ewropea u Stati terzi li jipparteċipaw fil-missjoni;

               (j)

               “Stat Ospitanti” għandha tfisser ir-Repubblika tal-Uganda;

               (k)

               “korrispondenza uffiċjali” għandha tfisser kull korrispondenza relatata mal-missjoni u mal-funzjonijiet tagħha.

         Artikolu 2
   Dispożizzjonijiet ġenerali
   1.   L-EUTM Somalia u l-persunal tal-EUTM Somalia għandhom jirrispettaw il-liġijiet u r-regolamenti tal-Istat Ospitanti u m’għandhom iwettqu l-ebda azzjoni jew attività inkompatibbli mal-objettivi tal-missjoni.
   2.   L-EUTM Somalia għandha tinforma regolarment lill-gvern tal-Istat Ospitanti bl-għadd tal-persunal tal-EUTM Somalia stazzjonat fit-territorju tal-Istat Ospitanti.
   Artikolu 3
   Identifikazzjoni
   1.   Il-persunal tal-EUTM Somalia għandu f’kull waqt iġorr miegħu passaport jew karta tal-identità militari.
   2.   Il-vetturi, l-inġenji tal-ajru u l-mezzi l-oħrajn tat-trasport tal-EUTM Somalia għandhom ikollhom fuqhom marki ta’ identifikazzjoni u/jew pjanċi tar-reġistrazzjoni distintivi tal-EUTM Somalia, li dwarhom għandhom ikunu notifikati l-awtoritajiet tal-Istat Ospitanti.
   3.   L-EUTM Somalia għandha jkollha d-dritt li turi l-bandiera tal-Unjoni u marki distintivi, bħal insinji militari, titli u simboli uffiċjali, fuq il-faċilitajiet, il-vetturi u l-mezzi l-oħrajn tat-trasport tagħha. L-uniformijiet tal-persunal tal-EUTM Somalia għandu jkollhom emblema distintiva tal-EUTM Somalia. Il-bnadar jew l-insinji nazzjonali tal-kontinġenti nazzjonali li jikkostitwixxu l-missjoni jistgħu jkunu murija fuq il-faċilitajiet, il-vetturi u l-mezzi l-oħrajn tat-trasport u l-uniformijiet tal-EUTM Somalia, skont id-deċiżjoni tal-Kmandant tal-Missjoni tal-UE.
   Artikolu 4
   Qsim tal-fruntieri u moviment fit-territorju tal-Istat Ospitanti
   1.   Il-persunal tal-EUTM Somalia għandu jidħol fit-territorju tal-Istat Ospitanti biss permezz tal-preżentazzjoni tad-dokumenti previsti fl-Artikolu 3(1) jew, fil-każ tal-ewwel dħul, ta’ ordni ta’ moviment individwali jew kollettiva maħruġa mill-EUTM Somalia. Huwa għandu jkun eżenti mir-regolamenti dwar il-viżi, u l-Istat Ospitanti għandu jiffaċilita l-persunal tal-EUTM Somalia b’rekwiżiti tal-ispezzjonijiet dwar l-immigrazzjoni u tal-kontroll tad-dwana mad-dħul, mal-ħruġ jew fit-territorju tal-Istat Ospitanti.
   2.   Il-persunal tal-EUTM Somalia għandu jkun eżenti mid-dispożizzjonijiet tal-Istat Ospitanti dwar ir-reġistrazzjoni u l-kontroll tal-barranin, iżda m’għandu jikseb l-ebda dritt għal residenza jew domiċilju permanenti fit-territorju tal-Istat Ospitanti.
   3.   L-Istat Opsitanti għandu jiġi pprovdut għal finijiet ta’ informazzjoni, b’lista ġenerali tat-tagħmir tal-EUTM Somalia li jidħol fit-territorju tiegħu. Dan it-tagħmir għandu jkollu marki ta’ identifikazzjoni tal-EUTM Somalia. Il-proċedura hawn imsemmija għandha tkun suffiċjenti biex tissodisfa r-rekwiżiti kollha tad-dwana u tal-ispezzjonijiet.
   4.   Il-persunal tal-EUTM Somalia jista’ jsuq vetturi bil-mutur u jħaddem inġenji tal-ajru fit-territorju tal-Istat Ospitanti bil-kondizzjoni li jkollu liċenzji tas-sewqan jew liċenzji ta’ bdot nazzjonali, internazzjonali jew militari validi, kif meħtieġ.
   5.   Għall-fini tal-missjoni, l-Istat Ospitanti għandu jagħti lill-EUTM Somalia u lill-persunal tal-EUTM Somalia l-libertà tal-moviment u tal-ivvjaġġar fit-territorju tiegħu, inkluż fl-ispazju tal-ajru tiegħu.
   6.   Għall-fini tal-missjoni, l-EUTM Somalia u l-mezzi tat-trasport li tikri jistgħu jużaw it-toroq, il-pontijiet, il-laneċ u l-ajruporti pubbliċi mingħajr ma jħallsu dazji, imposti, pedaġġi, taxxi u tariffi simili. L-EUTM Somalia m’għandhiex tkun eżenti minn tariffi raġonevoli għas-servizzi mitluba u mwettqa, bil-kondizzjonijiet li japplikaw għal dawk mogħtija lill-forzi armati tal-Istat Ospitanti.
   Artikolu 5
   Privileġġi u immunitajiet tal-EUTM Somalia mogħtija mill-Istat Ospitanti
   1.   Il-faċilitajiet tal-EUTM Somalia għandhom ikunu invjolabbli. L-aġenti tal-Istat Ospitanti m’għandhomx jidħlu fihom mingħajr il-kunsens tal-Kmandant tal-Missjoni tal-UE.
   2.   Il-faċilitajiet tal-EUTM Somalia, it-tagħmir tagħhom u l-assi l-oħra fihom kif ukoll il-mezzi ta’ trasport tagħha għandu jkollhom immunità minn kull tfittxija, rekwiżizzjoni, qbid jew eżekuzzjoni.
   3.   L-EUTM Somalia, il-proprjetà u l-assi tagħha, kull fejn jinsabu u fil-pussess ta’ kull min ikun kif debitament awtorizzat mill-EUTM Somalia, għandhom igawdu l-immunità minn kull forma ta’ proċess legali.
   4.   L-arkivji u d-dokumenti tal-EUTM Somalia għandhom ikunu dejjem invjolabbli, kull fejn ikunu.
   5.   Il-korrispondenza uffiċjali tal-EUTM Somalia għandha tkun invjolabbli.
   6.   Fir-rigward ta’ merkanzija mixtrija u importata, is-servizzi pprovduti u l-faċilitajiet użati mill-EUTM Somalia għall-finijiet tal-missjoni, l-EUTM Somalia għandha tkun eżenti mit-taxxi u tariffi simili fl-Istat Ospitanti. Il-fornituri jew il-kuntratturi tal-EUTM Somalia għandhom ukoll ikunu eżenti minn dawk it-taxxi u tariffi simili rigward merkanzija, servizzi u faċilitajiet ipprovduti minnhom lill-EUTM Somalia. L-EUTM Somalia m’għandhiex tkun eżenti mill-imposti, it-taxxi jew it-tariffi li jirrappreżentaw ħlas għal servizzi mitluba u mwettqa.
   7.   L-Istat Ospitanti għandu jippermetti d-dħul u l-ħruġ tal-oġġetti għall-missjoni u jagħtihom eżenzjoni mid-dazji doganali, l-imposti, il-pedaġġi, it-taxxi u t-tariffi simili kollha ħlief għat-tariffi għal ħżin, ġarr u servizzi oħra mitluba u mwettqa.
   Artikolu 6
   Privileġġi u immunitajiet tal-persunal tal-EUTM Somalia mogħtija mill-Istat Ospitanti
   1.   Il-persunal tal-EUTM Somalia ma għandu jkun soġġett għal ebda forma ta’ arrest jew detenzjoni.
   2.   Id-dokumenti, il-korrispondenza u l-proprjetà tal-persunal tal-EUTM Somalia, għandhom ikunu invjolabbli, ħlief fil-każ ta’ miżuri ta’ eżekuzzjoni awtorizzati skont il-paragrafu 6.
   3.   Il-persunal tal-EUTM Somalia għandu jgawdi l-immunità mill-ġurisdizzjoni kriminali tal-Istat Ospitanti fiċ-ċirkostanzi kollha.
   L-immunità mill-ġurisdizzjoni kriminali tal-persunal tal-EUTM Somalia tista’ tiġi rinunċjata mill-Istat Mittenti jew l-istituzzjoni tal-Unjoni konċernata, skont il-każ. Din ir-rinunzja għandha dejjem issir bil-miktub.
   L-immunità tal-persunal tal-EUTM Somalia mill-ġurisdizzjoni tal-Istat Ospitanti ma għandhiex teżentah mill-ġurisdizzjoni tal-Istat Mittenti rispettiv. Fil-każ ta’ allegazzjoni ta’ reat kriminali imwettaq minn persunal tal-EUTM Somalia, l-Istat Mittenti għandu jinforma lill-Istat Ospitanti dwar l-eżitu ta’ tali proċedura ġudizzjarja li huwa jwettaq b’konnessjoni mar-reat kriminali allegat.
   4.   Il-persunal tal-EUTM Somalia għandu jgawdi l-immunità mill-ġurisdizzjoni ċivili u amministrattiva tal-Istat Ospitanti fir-rigward tal-kliem li jgħid jew jikteb u l-atti kollha li jwettaq fil-qadi tal-funzjonijiet uffiċjali. Jekk jiġu mressqa xi proċedimenti ċivili kontra l-persunal tal-EUTM Somalia quddiem kwalunkwe qorti tal-Istat Ospitanti, il-Kmandant tal-Missjoni tal-UE u l-awtorità kompetenti tal-Istat Mittenti jew tal-istituzzjoni tal-Unjoni għandhom jiġu notifikati minnufih. Qabel il-bidu ta’ proċedimenti ċivili quddiem il-qorti, il-Kmandant tal-Missjoni tal-UE u l-awtorità kompetenti tal-Istat Mittenti jew tal-istituzzjoni tal-Unjoni għandhom jiċċertifikaw lill-qorti jekk l-att in kwistjoni kienx twettaq mill-persunal tal-EUTM Somalia fil-qadi tal-funzjonijiet uffiċjali.
   Jekk l-att twettaq fil-qadi ta’ funzjonijiet uffiċjali, il-proċedimenti ċivili m’għandhomx jibdew u għandhom japplikaw id-dispożizzjonijiet tal-Artikolu 15. Jekk l-att ma jkunx twettaq fl-eżerċizzju ta’ funzjonijiet uffiċjali, il-proċedimenti ċivili jistgħu jkomplu. Iċ-ċertifikazzjoni mill-Kmandant tal-Missjoni tal-UE u l-awtorità kompetenti tal-Istat Mittenti jew l-istituzzjoni tal-Unjoni għandha torbot lill-ġurisdizzjoni tal-Istat Ospitanti li ma jistax jikkontestaha.
   Il-bidu ta’ proċedimenti ċivili mill-persunal tal-EUTM Somalia għandu jipprekludih milli jinvoka l-immunità mill-ġurisdizzjoni fir-rigward ta’ kwalunkwe kontro-talba relatata direttament mat-talba prinċipali.
   5.   Il-persunal tal-EUTM Somalia m’għandux ikun obbligat li jagħti xhieda.
   L-EUTM Somalia u l-Istat Mittenti jistgħu jipproduċu dikjarazzjonijiet ta’ xhieda jew affidavits mill-persunal tal-EUTM Somalia dwar atti kriminali mixhuda fil-kuntest tat-taħriġ tal-forzi tas-sigurtà Somali fl-Uganda.
   6.   L-ebda miżura ta’ esekuzzjoni ma tista’ tittieħed fir-rigward tal-persunal tal-EUTM Somalia, ħlief fil-każ li jitressqu kontrih proċedimenti ċivili mhux relatati mal-funzjonijiet uffiċjali tiegħu. Il-proprjetà tal-persunal tal-EUTM Somalia, li tkun ċċertifikata mill-Kmandant tal-Missjoni tal-UE bħala meħtieġa għat-twettiq tal-funzjonijiet uffiċjali, għandha tkun ħielsa mis-sekwestru għall-eżekuzzjoni ta’ sentenza, deċiżjoni jew ordni. Fi proċedimenti ċivili, l-persunal tal-EUTM Somalia m’għandux ikun soġġett għal ebda restrizzjoni fuq il-libertà personali tiegħu jew għal kwalunkwe miżura oħra ta’ kostrinġiment.
   7.   Il-persunal tal-EUTM Somalia għandu fir-rigward tas-servizzi mwettqa għall-EUTM Somalia jkunu eżentata mid-dispożizzjonijiet tas-sigurtà soċjali li jistgħu jkunu fis-seħħ fl-Istat Ospitanti.
   8.   Il-persunal tal-EUTM Somalia għandu jkun eżentata minn kwalunkwe forma ta’ tassazzjoni fl-Istat Ospitanti fuq is-salarju u l-emolumenti mħallsa lilu mill-EUTM Somalia jew mill-Istati Mittenti, kif ukoll fuq kwalunkwe dħul li jirċievi minn barra l-Istat Ospitanti.
   9.   L-Istat Ospitanti għandu, konformement ma’ dawk il-liġijiet u r-regolamenti li jista’ jadotta, jippermetti d-dħul ta’ oġġetti għall-użu personali tal-persunal tal-EUTM Somalia, u jeżentahom minn, kull dazju doganali, taxxi indiretti u diretti, dazji tas-sisa, u tariffi relatati ħlief għat-tariffi għal ħżin, ġarr u servizzi simili.
   Kull spezzjoni tal-bagalji personali tal-persunal tal-EUTM Somalia għandha titwettaq biss fil-preżenza tal-persunal tal-EUTM Somalia kkonċernat jew ta’ rappreżentant awtorizzat tal-EUTM Somalia.
   Artikolu 7
   Persunal impjegat lokalment
   Il-persunal impjegat lokalment għandu jgawdi privileġġi u immunitajiet biss safejn ammess mill-Istat Ospitanti. Madankollu, l-Istat Ospitanti għandu jeżerċita l-ġurisdizzjoni tiegħu fuq dak il-persunal b’tali mod li ma jfixkilx eċċessivament it-twettiq tal-funzjonijiet tal-Missjoni.
   Artikolu 8
   Ġurisdizzjoni kriminali
   L-awtoritajiet kompetenti ta’ Stat Mittenti għandu jkollhom id-dritt jeżerċitaw fit-territorju tal-Istat Ospitanti l-ġurisdizzjoni kriminali u s-setgħat dixxiplinarji kollha mogħtija lilhom mil-liġi tal-Istat Mittenti fir-rigward tal-persunal kollu tal-EUTM Somalia soġġett għal-liġi rilevanti tal-Istat Mittenti.
   Artikolu 9
   Uniformi u armi
   1.   L-ilbies ta’ uniformi għandu jkun soġġett għar-regoli adottati mill-Kmandant tal-Missjoni tal-UE.
   2.   Il-persunal militari tal-EUTM Somalia jista’ jġorr armi u munizzjon bil-kondizzjoni li jkun awtorizzat jagħmel dan bl-ordnijiet tiegħu, li għandhom jiġu kkomunikati lill-Istat Ospitanti.
   Artikolu 10
   Appoġġ mill-Istat Ospitanti u għoti ta’ kuntratti
   1.   L-Istat Ospitanti jaqbel, jekk mitlub, li jgħin lill-EUTM Somalia fis-sejba ta’ faċilitajiet adatti.
   2.   L-Istat Ospitanti għandu jipprovdi, mingħajr ħlas, faċilitajiet li tagħhom ikun il-proprjetarju, safejn dawn il-faċilitajiet jintalbu għat-twettiq ta’ attivitajiet amministrattivi u operattivi tal-EUTM Somalia.
   3.   Fil-limiti tal-mezzi u l-kapaċitajiet tiegħu, l-Istat Ospitanti għandu jgħin fil-preparazzjoni, l-istabbiliment, it-twettiq u l-appoġġ għall-missjoni. L-assistenza u l-appoġġ tal-missjoni mill-Istat Ospitanti għandhom jingħataw bl-istess kondizzjonijiet tal-assistenza u s-sostenn mogħtijin lill-forzi armati tal-Istat Ospitanti.
   4.   Il-liġi applikabbli għall-kuntratti konklużi mill-EUTM Somalia fl-Istat Ospitanti għandhom jiġu determinati mill-kuntratt.
   5.   Il-kuntratt jista’ jistipula li l-proċedura tar-riżoluzzjoni tat-tilwim imsemmija fl-Artikolu 15(3) u (4), għandha tkun applikabbli għat-tilwim li jirriżulta mill-applikazzjoni tal-kuntratt.
   6.   L-Istat Ospitanti għandu jiffaċilita l-implimentazzjonui tal-kuntratti konklużi mill-EUTM Somalia ma’ entitajiet kummerċjali għall-finijiet tal-missjoni.
   Artikolu 11
   Modifika tal-faċilitajiet
   1.   L-EUTM Somalia għandha tkun awtorizzata li tibni, tibdel jew b’mod ieħor timmodifika l-faċilitajiet kif mitlub għall-ħtiġijiet operattivi tagħha.
   2.   L-Istat Ospitanti m’għandu jitlob lill-EUTM Somalia għall-ebda kumpens għal dan il-bini, tibdil jew modifiki.
   3.   Qabel it-tneħħija tal-EUTM Somalia, fejn meħtieġ, il-Kmandant tal-Missjoni tal-UE ser jidħol f’negozjati dwar arranġament bl-applikazzjoni tal-Artikolu 18 bil-ħsieb li jinkiseb valur residwu raġonevoli għal faċilitajiet fissi u/jew mobbli pprovduti jew imtejbin bil-fondi tal-EUTM Somalia li ser jibqgħu wara t-tneħħija tal-EUTM Somalia. Jekk EUTM Somalia jittieħed minn missjoni suċċessura, l-Istat Ospitanti għandu jagħmel il-faċilitajiet disponibbli għal din il-missjoni suċċessura mingħajr ħlas.
   Artikolu 12
   Persunal tal-EUTM Somalia deċedut
   1.   Il-Kmandant tal-Missjoni tal-UE għandu jkollu d-dritt li jieħu f’idejh, u li jagħmel l-arranġamenti adatti, għar-ripatrijazzjoni ta’ kwalunkwe membru tal-persunal tal-EUTM Somalia deċedut, kif ukoll tal-proprjetà personali tiegħu.
   2.   M’għandha ssir l-ebda awtopsja fuq kwalunkwe membru tal-persunal tal-EUTM Somalia deċedut mingħajr il-qbil tal-Istat tan-nazzjonalità tal-persuna deċeduta kkonċernata u mingħajr il-preżenza ta’ rappreżentant tal-EUTM Somalia u/jew l-Istat tan-nazzjonalità tal-persuna deċeduta kkonċernata.
   3.   L-Istat Ospitanti u l-EUTM Somalia għandhom jikkooperaw kemm hu l-aktar possibbli bil-ħsieb ta’ ripatriazzjoni bikrija tal-persunal tal-EUTM Somalia deċedut.
   Artikolu 13
   Sigurtà tal-EUTM Somalia u l-pulizija militari
   1.   L-Istat Ospitanti għandu jieħu l-miżuri kollha adatti biex jiżgura s-sigurtà u s-sikurezza tal-EUTM Somalia u l-persunal tagħha, inklużi dawk meħtieġa għall-protezzjoni tal-faċilitajiet tagħha kontra l-attakki jew l-intrużjoni esterni.
   2.   Il-Kmandant tal-Missjoni tal-UE jista’ jistabbilixxi unità ta’ pulizija militari sabiex tinżamm l-ordni fil-faċilitajiet tal-EUTM Somalia.
   3.   L-unità tal-pulizija militari tista’ wkoll, f’konsultazzjoni u kooperazzjoni mal-pulizija militari jew il-pulizija tal-Istat Ospitanti, topera barra mill-faċilitajiet tal-EUTM Somalia sabiex tiżgura ż-żamma ta’ ordni u dixxiplina tajbin fost il-persunal tal-EUTM Somalia.
   Artikolu 14
   Komunikazzjoni
   1.   L-EUTM Somalia tista’ tinstalla u topera stazzjonijiet tar-radju mittenti jew riċeventi, kif ukoll sistemi satellitari. Hija għandha tikkoopera mal-awtoritajiet kompetenti tal-Istat Ospitanti biex jiġi evitat kull konflitt fl-użu tal-frekwenzi adatti. L-Istat Ospitanti għandu jagħti l-aċċess għall-ispettru tal-frekwenzi mingħajr ħlas.
   2.   L-EUTM Somalia għandha tgawdi d-dritt għal komunikazzjoni bla restrizzjonijiet bir-radju (inkluż radju satellitari, mobbli jew tal-idejn), bit-telefon, bit-telegrafu, bil-faks u b’mezzi oħrajn, kif ukoll id-dritt li tistalla t-tagħmir meħtieġ għaż-żamma ta’ tali komunikazzjonijiet fi u bejn il-Faċilitajiet tal-EUTM Somalia, inkluż it-tqegħid ta’ cables u linji fissi għall-fini tal-missjoni.
   3.   Fil-faċilitajiet tagħha stess l-EUTM Somalia tista’ tagħmel l-arranġamenti meħtieġa sabiex titwassal il-posta indirizzata lil jew mill-EUTM Somalia u/jew il-persunal tal-EUTM Somalia.
   Artikolu 15
   Talbiet minħabba mewt, korriment, dannu jew telf
   1.   L-EUTM Somalia u l-persunal tal-EUTM Somalia m’għandhomx ikunu responsabbli għal kwalunkwe dannu jew telf ta’ proprjetà ċivili jew tal-gvern relatati mal-ħtiġijiet operattivi jew ikkawżati mill-attivitajiet fir-rigward ta’ diżordnijiet ċivili jew tal-protezzjoni tal-EUTM Somalia.
   2.   Bil-ħsieb li tintlaħaq soluzzjoni bonarja, talbiet għall-indenizz jew telf ta’ proprjetà ċivili jew tal-gvern mhux koperti mill-paragrafu 1, kif ukoll talbiet dwar mewt jew korriment ta’ persuni u għal dannu jew telf ta’ proprjetà tal-EUTM Somalia, għandhom jintbagħtu lill-EUTM Somalia via l-awtoritajiet kompetenti tal-Istat Ospitanti, safejn huma konċernati t-talbiet imressqa minn persuni ġuridiċi jew fiżiċi mill-Istat Ospitanti, jew lill-awtoritajiet kompetenti tal-Istat Ospitanti, safejn huma konċernati t-talbiet imressqa mill-EUTM Somalia.
   3.   Fejn ma tistax tinstab soluzzjoni bonarja, it-talba għandha tintbagħat lil kummissjoni ta’ indenizz magħmula fuq bażi indaqs minn rappreżentanti tal-EUTM Somalia u rappreżentanti tal-Istat Ospitanti. Is-soluzzjoni tat-talbiet għandha tintlaħaq bi qbil komuni.
   4.   Meta ma tkunx tista’ tinstab soluzzjoni fil-kummissjoni ta’ indennizz, it-tilwima għandha:

               (a)

               għal talbiet ta’ EUR 40 000 jew inqas, tiġi riżolta b’mezzi diplomatiċi bejn rappreżentanti tal-Istat Ospitanti u tal-Unjoni;

               (b)

               għal talbiet akbar mill-ammont imsemmi fil-punt a), titressaq quddiem tribunal tal-arbitraġġ, li d-deċiżjonijiet tiegħu għandhom ikunu vinkolanti.

         5.   It-tribunal tal-arbitraġġ għandu jkun kompost minn tliet arbitri, fejn wieħed minnhom ikun maħtur mill-Istat Ospitanti, ieħor ikun maħtur mill-EUTM Somalia u t-tielet wieħed ikun maħtur konġuntament mill-Istat Ospitanti u l-EUTM Somalia. Jekk waħda mill-Partijiet ma taħtarx arbitru fi żmien xahrejn jew jekk ma jistax jintlaħaq qbil bejn l-Istat Ospitanti u l-EUTM Somalia dwar il-ħatra tat-tielet arbitru, l-arbitru in kwistjoni għandu jinħatar mill-President tal-Qorti tal-Ġustizzja tal-Unjoni Ewropea.
   6.   Għandu jiġi konkluż arranġament amministrattiv bejn l-EUTM Somalia u l-awtoritajiet amministrattivi tal-Istat Ospitanti sabiex jiġu determinati t-termini tar-referenza tal-kummissjoni ta’ indennizz u tat-tribunal tal-arbitraġġ, il-proċedura applikabbli fi ħdan dawn l-organi u l-kondizzjonijiet li bihom għandhom jiġu ppreżentati t-talbiet.
   Artikolu 16
   Kollegament u disputi
   1.   Il-kwistjonijiet kollha li jirriżultaw mill-applikazzjoni ta’ dan il-Ftehim jew in konnessjoni magħha għandhom jiġu eżaminati konġuntament mir-rappreżentanti tal-EUTM Somalia u tal-awtoritajiet kompetenti tal-Istat Ospitanti.
   2.   Sakemm ma tinkisibx riżoluzzjoni minn qabel, id-disputi rigward l-interpretazzjoni jew l-applikazzjoni ta’ dan il-Ftehim għandhom jiġu riżolti esklużivament b’mezzi diplomatiċi bejn ir-rappreżentanti tal-Istat Ospitanti u dawk tal-Unjoni.
   Artikolu 17
   Dispożizzjonijiet oħra
   1.   Kull meta dan il-Ftehim jirreferi għall-privileġġi, l-immunitajiet u d-drittijiet tal-EUTM Somalia u tal-persunal tal-EUTM Somalia, il-Gvern tal-Istat Ospitanti għandu jkun responsabbli għall-implimentazzjoni tagħhom u għall-konformità magħhom min-naħa tal-awtoritajiet lokali relevanti tal-Istat Ospitanti.
   2.   L-ebda parti minn dan il-Ftehim ma hi maħsuba jew m’għandha tinftiehem bħala li tidderoga minn xi drittijiet li jistgħu jkunu marbuta ma’ Stat Membru tal-Unjoni jew kwalunkwe Stat ieħor li jikkontribwixxi għall-EUTM Somalia permezz ta’ xi ftehimiet oħrajn.
   Artikolu 18
   Arranġamenti ta’ implimentazzjoni
   Għall-finijiet tal-applikazzjoni ta’ dan il-Ftehim, il-kwistjonijiet operattivi, amministrattivi u tekniċi jistgħu jkunu s-suġġett ta’ arranġamenti separati li jiġu konklużi bejn il-Kmandant tal-Missjoni tal-UE u l-awtoritajiet amministrattivi tal-Istat Ospitanti.
   Artikolu 19
   Dħul fis-seħħ u tmiem
   1.   Dan il-Ftehim għandu jidħol fis-seħħ fil-jum meta jiġi ffirmat u għandu jibqa’ fis-seħħ sad-data tat-tluq tal-aħħar element tal-EUTM Somalia u tal-aħħar membri tal-persunal tal-EUTM Somalia, kif ikun innotifikat mill-EUTM Somalia.
   2.   Minkejja l-paragrafu 1, id-disposizzjonijiet li jinsabu fl-Artikoli 4(6), 5(1) sa (3), 5(6), 5(7), 6(1), 6(3), 6(4), 6(6), 6(7) sa (9), 10(2), 11 u 15 għandhom jitqiesu li applikaw sa mid-data tal-insedjament tal-ewwel persunal tal-EUTM Somalia jekk dik id-data kienet qabel id-data tad-dħul fis-seħħ ta’ dan il-Ftehim.
   3.   Dan il-Ftehim jista’ jiġi emendat permezz ta’ ftehim bil-miktub bejn il-Partijiet.
   4.   It-tmiem ta’ dan il-Ftehim m’għandux jaffettwa d-drittijiet jew l-obbligi li jirriżultaw mill-eżekuzzjoni ta’ dan il-Ftehim qabel tali tmiem.

      Magħmul f’Kampala, duplikatament, fil-lingwa Ingliża, illum it-12 ta’ Awwissu 2010.

            Għall-Unjoni Ewropea

         Vincent DE VISSCHER

            Għar-Repubblika tal-Uganda

         Crispus KIYONGA

      (1)  ĠU L 44, 19.2.2010, p. 16.


title: 2011/219/UE: Deċiżjoni tal-Kunsill tal- 31 ta’ Marzu 2011 li temenda u testendi l-perijodu ta’ applikazzjoni tad-Deċiżjoni 2007/641/KE dwar il-konklużjoni ta’ konsultazzjonijiet mar-Repubblika ta’ Fiġi taħt l-Artikolu 96 tal-Ftehim ta’ Sħubija AKP-KE u l-Artikolu 37 tal-Istrument ta’ Kooperazzjoni fl-Iżvilupp

text:
               7.4.2011

               MT

               Il-Ġurnal Uffiċjali tal-Unjoni Ewropea

               L 93/2

         DEĊIŻJONI TAL-KUNSILL
   tal-31 ta’ Marzu 2011
   li temenda u testendi l-perijodu ta’ applikazzjoni tad-Deċiżjoni 2007/641/KE dwar il-konklużjoni ta’ konsultazzjonijiet mar-Repubblika ta’ Fiġi taħt l-Artikolu 96 tal-Ftehim ta’ Sħubija AKP-KE u l-Artikolu 37 tal-Istrument ta’ Kooperazzjoni fl-Iżvilupp
   (2011/219/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 217 tiegħu,
   Wara li kkunsidra l-Ftehim ta’ Sħubija bejn il-membri tal-Grupp ta’ Stati Afrikani, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra, iffirmat f’Cotonou fit-23 ta’ Ġunju 2000 (1) kif emendat l-aħħar f’Ouagadougou, Burkina Faso, fit-22 ta’ Ġunju 2010 (2) (“il-Ftehim ta’ Sħubija AKP-UE”), u partikolarment l-Artikolu 96 tiegħu,
   Wara li kkunsidra l-Ftehim Intern bejn ir-rappreżentanti tal-gvernijiet tal-Istati Membri, imlaqqgħin fi ħdan il-Kunsill, dwar miżuri li għandhom jittieħdu u proċeduri li jiġu segwiti għall-implimentazzjoni tal-Ftehim ta’ Sħubija AKP-KE (3), u b’mod partikolari l-Artikolu 3 tiegħu,
   Wara li kkunsidra r-Regolament (KE) Nru 1905/2006 tal-Parlament Ewropew u tal-Kunsill tat-18 ta’ Diċembru 2006 li jistabbilixxi strument ta’ finanzjament tal-kooperazzjoni għall-iżvilupp (4) (“l-Istrument tal-Kooperazzjoni għall-Iżvilupp”), u b’mod partikolari l-Artikolu 37 tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               Id-Deċiżjoni tal-Kunsill 2007/641/KE (5) li tikkonkludi konsultazzjonijiet mar-Repubblika ta’ Fiġi taħt l-Artikolu 96 tal-Ftehim ta’ Sħubija AKP-UE u l-Artikolu 37 tal-Istrument ta’ Kooperazzjoni għall-Iżvilupp ġiet adottata biex timplimenta miżuri xierqa wara l-ksur tal-elementi essenzjali msemmija fl-Artikolu 9 tal-Ftehim ta’ Sħubija AKP-UE, u l-valuri msemmija fl-Artikolu 3 tal-Istrument ta’ Kooperazzjoni għall-Iżvilupp.

               (2)

               Dawk il-miżuri ġew estiżi bid-Deċiżjoni tal-Kunsill 2009/735/KE (6), u sussegwentament bid-Deċiżjonijiet tal-Kunsill 2010/208/KE (7) u 2010/589/UE (8) ladarba mhux talli l-Fiġi għad trid timplimenta impenji importanti f’konsultazzjonijiet li saru f’April tal-2007 dwar elementi tal-Ftehim ta’ Sħubija AKP-UE u l-Istrument ta’ Kooperazzjoni għall-Iżvilupp implimentat mir-Repubblika ta’ Fiġi, iżda dan l-aħħar kien hemm ukoll żviluppi ta’ rigressjoni dwar għadd minn dawn l-impenji.

               (3)

               Id-Deċiżjoni 2007/641/KE tiskadi fl-31 ta’ Marzu 2011. Huwa xieraq li l-validità tagħha tiġi mtawla u li jiġu aġġornati l-miżuri adatti inklużi fiha kif meħtieġ,

         ADOTTA DIN ID-DEĊIŻJONI:
   Artikolu 1
   Id-Deċiżjoni tal-Kunsill 2007/641/KE hija b’dan emendata kif ġej:

               (1)

               Fl-Artikolu 3, it-tieni paragrafu jinbidel b’dan li ġej
               “Għandha tiskadi fit-30 ta’ Settembru 2011. Hija għandha tiġi riveduta regolarment tal-anqas darba kull sitt xhur.”;

               (2)

               L-Anness huwa mibdul bl-Anness ta’ din id-Deċiżjoni.

         Artikolu 2
   L-ittra fl-Anness għal din id-Deċiżjoni għandha tiġi indirizzata lir-Repubblika ta’ Fiġi.
   Artikolu 3
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, il-31 ta’ Marzu 2011.

            Għall-Kunsill

            Il-President

         VÖLNER P.

      (1)  ĠU L 317, 15.12.2000, p. 3.

      (2)  ĠU L 287, 4.11.2010, p. 3.

      (3)  ĠU L 317, 15.12.2000, p. 376.

      (4)  ĠU L 378, 27.12.2006, p. 41.

      (5)  ĠU L 260, 5.10.2007, p. 15.

      (6)  ĠU L 262, 6.10.2009, p. 43.

      (7)  ĠU L 89, 9.4.2010, p. 7.

      (8)  ĠU L 260, 2.10.2010, p. 10.

      ANNESS
      L-Eċċellenza Tiegħu Ratu Epeli NAILATIKAU
      President tar-Repubblika ta’ Fiġi
      Suva
      Ir-Repubblika ta’ Fiġi
      Eċċellenza,
      L-Unjoni Ewropea (UE) tagħti importanza kbira lid-dispożizzjonijiet tal-Artikolu 9 tal-Ftehim ta' Sħubija AKP-UE u l-Artikolu 3 tal-Istrument ta' Kooperazzjoni għall-Iżvilupp. Is-sħubija AKP-UE hija bbażata fuq ir-rispett għad-drittijiet tal-bniedem, il-prinċipji demokratiċi u l-istat tad-dritt, li jifformaw l-elementi essenzjali tal-Ftehim ta' Sħubija AKP-UE, u lill-bażi tar-relazzjonijiet tagħna.
      Fil-11 ta' Diċembru 2006 l-Kunsill tal-UE kkundannat il-kolp ta' stat militari li seħħ fir-Repubblika ta’ Fiġi (Fiġi).
      Taħt l-Artikolu 96 tal-Ftehim ta' Sħubija AKP-UE, u b'kunsiderazzjoni għall-fatt li l-kolp ta' stat militari li seħħ fil-5 ta' Diċembru 2006 jikkostitwixxi ksur tal-elementi essenzjali elenkati fl-Artikolu 9 tiegħu, l-UE stiednet lil Fiġi għal konsultazzjonjiet, kif previst fil-Ftehim Sħubija AKP-UE, sabiex is-sitwazzjoni tiġi eżaminata bir-reqqa u, fejn neċessarju, jittieħdu passi biex tiġi rimedjata s-sitwazzjoni tagħha.
      Il-parti formali ta' dawk il-konsultazzjonijiet bdew fi Brussell fit-18 ta' April 2007. L-UE laqgħet b'sodisfazzjon il-fatt li f'dak iż-żmien il-Gvern Interim ikkonferma għadd ta' impenji ewlenin fir-rigward tad-drittijiet tal-bniedem u l-libertajiet fundamentali, rispett għal prinċipji demokratiċi u għall-istat tad-dritt, kif imsemmi hawn taħt, u pproponiet passi pożittivi fir-rigward tal-implimentazzjoni tagħhom.
      Sfortunatament, minn dak iż-żmien 'il hawn kien hemm sensiela ta' żviluppi rigressivi, b'mod partikolari f'April 2009, u dan ifisser li issa Fiġi tinsab fi stat ta' ksur ta' diversi impenji li daħlet għalihom. Dan jirrigwarda partikolarment l-abrogazzjoni tal-Kostituzzjoni, id-dewmien sostanzjali ħafna fiż-żamma ta' elezzjonijiet parlamentari, u l-vjolazzjonijiet tad-drittijiet tal-bniedem. Minkejja li l-implimentazzjoni tal-impenji ddewmet b'mod sostanzjali, il-maġġornanza ta' dawk l-impenji għadhom rilevanti ħafna għas-sitwazzjoni preżenti ta' Fiġi, u huma għalhekk mehmuża ma' din l-ittra. Peress li l-Fiġi ddeċidiet unilateralment li tikser numru ta' impenji ta' importanza ewlenija, dan wassal għal telf għall-Fiġi f'termini ta' fondi għall-iżvilupp.
      Madanakollu, fl-ispirtu ta' sħubija li tifforma l-bażi tal-Ftehim ta' Sħubija AKP-UE, l-UE tesprimi d-disponibbiltà tagħha li tieħu sehem f'konsultazzjonijiet formali ġodda malli jkun hemm prospetti raġjonevoli għal konklużjoni pożittiva għal tali konsultazzjonijiet. Fl-1 ta' Lulju 2009 il-Prim Ministru Interim ippreżenta pjan ta' direzzjoni biex issir riforma u biex terġa' tiġi stabbilita l-ordni demokratiku. L-UE hija lesta li tipparteċipa fi djalogu dwar dan il-pjan ta' direzzjoni, u li tikkunsidra jekk dan jistax iservi bħala bażi għal konsultazzjonijiet ġodda. Għaldaqstant, l-UE ddeċidiet li testendi l-miżuri xierqa eżistenti għall-Fiġi sabiex toħloq spazju ta' opportunità għal konsultazzjonijiet ġodda. Filwaqt li, illum il-ġurnata, xi wħud mill-miżuri xierqa skadew, ġie konkluż li minflok ma dawn għandhom jiġu aġġornati unilateralment, l-UE tippreferi li tesplora aktar il-possibilitajiet għal konsultazzjonijiet ġodda ma' Fiġi. Għaldaqstant, huwa ta' importanza partikolari li l-Gvern Interim jimpenja ruħu favur djalogu politiku domestiku inklussiv u favur flessibbiltà fir-rigward taż-żmien li fih jitwettaq il-pjan direzzjonali. Filwaqt li l-pożizzjoni tal-UE hija u se tibqa' dejjem iggwidata mill-elementi essenzjali tal-Ftehim ta' Sħubija AKP-UE rrevedut kif ukoll mill-prinċipji fundamentali tiegħu, b'mod notevoli fir-rigward tar-rwol ċentrali ta' djalogu u t-twettiq ta' obbligi reċiproki, huwa enfasizzat li l-UE ma waslet għal ebda konklużjoni ppremeditata fir-rigward tar-riżultati ta' konsultazzjonijiet futuri.
      Jekk konsultazzjonijiet ġodda jirriżultaw f'impenji sostanzjali mill-Fiġi, l-UE hija impenjata favur rivalutazzjoni bikrija u pożittiva ta' dawn il-miżuri xierqa. Għall-kuntrarju ta' dan, jekk is-sitwazzjoni fil-Fiġi ma titjiebx, il-Fiġi se tkompli tbati telf ulterjuri fir-rigward ta' fondi għall-iżvilupp. b'mod partikolari, il-valutazzjoni tal-progress li sar għar-ritorn għal tmexxija kostituzzjonali se tiggwida lill-UE fid-deċiżjonijiet li jridu jittieħdu dwar miżuri akkompan fir-rigward tal-pajjiżi tal-Protokoll taz-Zokkor u l-Programm Indikattiv Nazzjonali taħt l-għaxar Fondi Ewropew għall-Iżvilupp (EDFs).
      Sakemm ikunu saru konsultazzjonijiet ġodda, l-UE tistieden lill-Fiġi sabiex tkompli u tintensifika d-djalogu politiku msaħħaħ.
      Il-miżuri xierqa huma dawn li ġejjin:

                  —

                  tista' tkompli għaddejja għajnuna umanitarja u sostenn dirett għas-soċjetà ċivili,

                  —

                  l-attivitajiet ta' kooperazzjoni li se jsiru b'mod partikolari taħt it-tmien u d-disa' EDFs, jistgħu jibqgħu għaddejjin;

                  —

                  attivitajiet ta' kooperazzjoni li jistgħu jgħinu biex id-demokrazija tkun restawrata mill-ġdid u biex itejbu t-tmexxija, jistgħu jiġu segwiti, għajr taħt ċirkustastanzi verament eċċezzjonali;

                  —

                  l-implimentazzjoni tal-miżuri akkompanjanti għall-2006, fir-rigward tar-riforma taz-zokkor, tista' tipproċedi. Il-ftehim ta' finanzjament ġie ffirmat fil-livell tekniku mill-Fiġi fid-19 ta' Ġunju 2007. Hu nnotat li l-ftehim ta' finanzjament jinkludi klawżola ta' sospensjoni;

                  —

                  it-tħejjija u l-iffirmar potenzjali tal-programm indikattiv multiannwali għar-riforma taz-zokkor li jakkompanjaw il-miżuri għall-2011-2013 jistgħu jipproċedu;

                  —

                  it-tlestija, l-iffirmar fl-livell tekniku u l-implimentazzjoni tad-Dokument dwar l-Istrateġija tal-Pajjiż u l-Programm Nazzjonali Indikattiv għall-għaxar FEŻ b'pakkett indikattiv finanzjarju, kif ukoll l-allokazzjoni possibbli ta' pakkett ta' inċentivi sa 25 % ta' din is-somma, se tkun soġġetta għar-rispett lejn l-impenji li saru fir-rigward tad-drittijiet tal-bniedem u l-istat tad-dritt, b'mod notevoli: li l-Gvern Interim josserva l-Kostituzzjoni, li l-indipendenza tal-ġudikatura tiġi rispettata bis-sħiħ, li r-Regolamenti ta' Emerġenza Pubblika, imdaħħla mill-ġdid fis-6 ta' Settembru 2007, jitneħħew mill-aktar fis, li l-allegazzjonijiet kollha ta' ksur tad-drittijiet tal-bniedem ikunu investigati jew indirizzati skont il-proċeduri u l-fora varji taħt il-liġijiet tal-Fiġi, u li l-Gvern Interim se jagħmel li jista' biex iwaqqaf milli jsiru dikjarazzjonijiet minn aġenziji tas-sigurtà maħsuba biex jintimidaw,

                  —

                  l-allokazzjoni taz-zokkor għall-2007 hija żero;

                  —

                  id-disponibbiltà tal-allokazzjoni taz-zokkor għall-2008 kienet soġġetta għal prova ta' tħejjija, kredibbli u f'waqtha, ta' elezzjonijiet skont l-impenji miftiehma, partikolarment dwar iċ-ċensiment, it-tfassil mill-ġdid tal-konfini elettorali u r-riforma elettorali skont il-Kostituzzjoni, u miżuri li ttieħdu biex jiżguraw il-funzjonament tal-Uffiċċju Elettorali, li jinkludi l-ħatra ta' Kontrollur tal-Elezzjonijiet sat-30 ta' Settembru 2007 skont il-Kostituzzjoni. Din l-allokazzjoni taz-zokkor għall-2008 ntilfet fil-31 ta' Diċembru 2009;

                  —

                  l-allokazzjoni taz-zokkor għall-2009 ġiet ikkanċellata f'Mejju 2009 minħabba li l-Gvern Interim ddeċieda li jipposponi l-elezzjonijiet ġenerali sa Settembru 2014;

                  —

                  l-allokazzjoni għall-2010 ġiet ikkanċellata qabel l-1 ta' Mejju 2010 peress li ma sar l-ebda progress fit-tkomplija tal-proċess demokratiku; madanakollu, minħabba s-sitwazzjoni kritika tas-settur taz-zokkor parti mill-allokazzjoni twarrbet għal għajnuna diretta lill-popolazzjoni dipendenti direttament fuq il-produzzjoni taz-zokkor sabiex tnaqqas il-konsegwenzi soċjali ħżiena. Dawn il-fondi huma ġestiti ċentralment mid-Delegazzjoni tal-UE f'Suva u ma jiġux mgħoddija lill-Gvern;

                  —

                  id-disponibbiltà tal-allokazzjoni indikattiva taħt il-programm multi-annwali għall-miżuri akkompanjanti tar-riforma fiz-zokkor 2011-2013 tiddependi fuq ftehim fil-proċess ta' konsultazzjoni; fin-nuqqas ta' tali ftehim ikunu biss intervenzjonijiet ta' mitigazzjoni soċjali li jiġu meqjusa għall-iffinanzjar permezz ta' din l-allokazzjoni.

                  —

                  appoġġ speċifiku għat-tħejjija u l-implimentazzjoni ta' impenji ewlenin, b'mod partikolari b'appoġġ għat-tħejjija u/jew it-twettiq ta' elezzjonijiet, jistgħu jiġu meqjusa;

                  —

                  il-kooperazzjoni reġjonali, u l-parteċipazzjoni ta' Fiġi fiha, mhux se jiġu affettwati,

                  —

                  il-kooperazzjoni mal-Bank Ewropew għall-Investiment u maċ-Ċentru għall-Izvilupp tal-Impriżi tista' tkompli għaddejja iżda din hija soġġetta għat-twettiq f'waqtu tal-impenji li saru.

            L-impenji jiġu mmonitorjati b'konformità amt-termini fl-Anness għal din l-ittra li tikkonċerna d-djalogu regolari, u l-kooperazzoni effettiva ma' valutazzjonijiet u missjonijiet ta' monitoraġġ u rappurtaġġ.
      Barra minn hekk, l-UE tistenna li l-Fiġi tikkoopera bis-sħiħ mal-Forum tal-Gżejjer tal-Paċifiku dwar l-implimentazzjoni tar-rakkomandazzjonijiet mill-Grupp ta' Persuni Eminenti, kif approvat mill-Ministri tal-Affarijiet Barranin tal-Forum fil-laqgħa tagħhom f'Vanuatu fis-16 ta' Marzu 2007.
      L-UE se tkompli ssegwi s-sitwazzjoni fil-Fiġi mill-qrib. Skont l-Artikolu 8 tal-Ftehim ta' Cotonou, djalogu politiku msaħħaħ se jitwettaq ma' Fiġi biex jiġi żgurat ir-rispett għad-drittijiet tal-bniedem, ir-restawr mill-ġdid tad-demokrazija u r-rispett għall-istat tad-dritt sakemm iż-żewġ partijiet jikkonkludi li n-natura msaħħa tad-djalogu serviet l-għan taghħa.
      Jekk ikun hemm tnaqqis tal-pass, falliment jew rigress fl-implimentazzjoni tal-impenji mittieħda mill-Gvern Interim, l-UE tirriżerva d-dritt li taġġusta l-miżuri xierqa.
      L-UE tenfasizza li l-privileġġi li ngħataw lil Fiġi tul il-kooperazzjoni tagħha mal-UE jiddipendu fuq ir-rispett għall-elementi essenzjali tal-Ftehim ta' Cotonou u l-prinċipji stabbiliti fl-Istrument ta' Kooperazzjoni għall-Iżvilupp. Sabiex l-UE ssir konvinta li l-Gvern Interim huwa lest b'mod sħiħ sabiex isegwi l-impenji meħuda, huwa essenzjali li jsir progress mill-ewwel u sostanzjali fit-twettiq tal-impenji miftiehma.
      Dejjem tiegħek,
      Magħmul fi Brussell,

            Għall-UE

         ANNESS GĦALL-ANNESS

            IMPENJI MIFTIEHMA MAR-REPUBBLIKA TA' FIĠI

         A.   Rispett għall-Prinċipji Demokratiċi

         Impenn Nru 1
         Li jseħħu elezzjonijiet parlamentari ħielsa u ġusti fi żmien 24 xahar mill-1 ta' Marzu 2007, soġġett għall-osservazzjonijiet tal-valutazzjoni li għandha ssir mill-awdituri indipendenti maħtura mis-Segretarjat tal-Forum tal-Gżejjer Paċifiċi. Il-proċessi li jwasslu għall-elezzjonijiet, u t-twettiq tal-istess elezzjonijiet, għandhom ikunu, b'mod konġunt, sorveljati, adattati u riveduti kif xieraq fuq il-bażi ta' parametri maqbula b'mod konġunt. Dan jimplika b'mod partikulari:

                     —

                     sat-30 ta' Ġunju 2007 l-Gvern Interim se jadotta skeda li tistabbilixxi dati għat-tlestija ta' diversi passi li jridu jittieħdu fir-rigward tat-tħejjija tal-elezzjonijiet parlamentari l-ġodda,

                     —

                     l-iskeda tispeċifika ż-żmien taċ-ċensiment, l-abbozz mill-ġdid tal-konfini u r-riforma elettorali,

                     —

                     it-tfassil tal-konfini elettorali u r-riforma elettorali se jitwettaq b'konformità mal-Kostituzzjoni,

                     —

                     se jittieħdu miżuri biex jiġi żgurat il-funzjonament tal-Uffiċċju Elettorali, li jinkludu l-ħatra ta' Superviżur tal-Elezzjonijiet sat-30 ta' Settembru 2007 b'konformità mal-Kostituzzjoni,

                     —

                     il-ħatra tal-Viċi-President ser issir b'konformità mal-Kostituzzjoni.

               Impenn Nru 2
         Li l-Gvern Interim, meta jadotta inizjattivi u bidliet leġiżlattivi, fiskali u oħrajn ta' politika, li jkunu ta' natura importanti, għandu jagħti l-piż dovut lill-konsultazzjonijiet mas-soċjetà ċivili u l-partijiet interessati relevanti l-oħra.
         B.   L-Istat tad-Dritt

         Impenn Nru 1
         Li l-Gvern Interim għandu jagħmel l-akbar sforzi sabiex ma jħallix li jsiru dikjarazzjonijiet minn aġenziji ta' sigurtà maħsuba biex jintimidaw.
         Impenn Nru 2
         Li l-Gvern Interim iħares il-Kostituzzjoni tal-1997, u jiggarantixxi l-ħidma normali u indipendenti tal-istituzzjonijiet kostituzzjonali bħall-Kummissjoni tal-Fiġi għad-Drittijiet tal-Bniedem, il-Kummissjoni għas-Servizz Pubbliku, u l-Kummissjoni tal-Uffiċċji Kostituzzjonali. L-indipendenza sostanzjali u l-ħidma tal-Kunsill il-Kbir tal-Kapijiet ikunu preżervati.
         Impenn Nru 3
         Li l-indipendenza tal-ġudikatura tkun rispettata bis-sħiħ, li titħalla taħdem liberament u li d-deċiżjonijiet tagħha jkunu rispettati mill-partijiet kollha inkwistjoni, partikolarment:

                     —

                     li l-Gvern Interim jimpenja ruħu li jaħtar it-tribunal skont is-Sezzjoni 138(3) tal-Kostituzzjoni sal-15 ta' Lulju 2007,

                     —

                     li kwalunkwe ħatra u/jew tneħħija ta' imħallef għandha għalhekk issir b'konformità stretta mad-dispożizzjonijiet kostituzzjonali u r-regoli dwar proċedimenti,

                     —

                     li ma jkun hemm l-ebda interferenza, fi kwalunkwe forma, mill-forzi miltari u l-pulizija jew mill-Gvern Proviżorju fil-proċess ġudizzjarju, li jinkludi rispett sħiħ għall-professjoni legali.

               Impenn Nru 4
         Li l-proċeduri kriminali kollha marbuta mal-korruzzjoni jkunu indirizzati permezz tal-mezzi ġudizzjarji xierqa u li kwalunkwe korpi oħrajn li jistgħu jitwaqqfu sabiex jinvestigaw każijiet allegati ta' korruzzjoni joperaw fil-limiti kostituzzjonali.
         C.   Drittijiet tal-Bniedem u Libertajiet Fundamentali

         Impenn Nru 1
         Il-Gvern Interim jieħu l-passi kollha meħtieġa sabiex jiffaċilita l-investigazzjoni jew l-indirizzar tal-allegazzjonijiet kollha ta' ksur tad-drittijiet tal-bniedem skont il-proċeduri u l-fora varji taħt il-liġijiet tal-Gżejjer Fiġi.
         Impenn Nru 2
         Il-Gvern Interim biħsiebu jneħħi r-Regolamenti ta' Emerġenza Pubblika f'Mejju 2007, soġġett għal kwalunkwe theddidiet għas-sigurtà nazzjonali, l-ordni pubbliku jew is-sikurezza.
         Impenn Nru 3
         Il-Gvern Interim hu impenjat li jiżgura li l-Kummissjoni ta' Drittijiet tal-Bniedem fil-Fiġi taħdem b'indipendenza sħiħa u skont il-Kostituzzjoni.
         Impenn Nru 4
         Li l-libertà tal-espressjoni u l-libertà tal-midja, fil-forom kollha tagħha jkunu rispettati b'mod sħiħ kif previst fil-Kostituzzjoni.
         D.   Is-segwitu tal-Impenji

         Impenn Nru 1
         Li l-Gvern Proviżorju jimpenja ruħhu li jżomm djalogu regolari biex tkun tista' ssir verifika tal-progress li sar u jagħti lill-awtoritajiet/rappreżentanti tal-UE u l-Kummissjoni Ewropea aċċess sħiħ għall-informazzjoni dwar il-kwestjonijiet kollha relatati mad-drittijiet tal-bniedem, ir-restawr mill-ġdid paċifiku tad-demokrazija u tal-istat tad-dritt fil-Fiġi.
         Impenn Nru 2
         Li l-Gvern Interim jikkoopera bis-sħiħ ma’ kwalunkwe missjoni mill-UE biex jiġi evalwat il-progress.
         Impenn Nru 3
         Li mit-30 ta' Ġunju 2007, il-Gvern Interim jibda jibgħat kull tliet xhur rapporti dwar il-progress li sar fir-rigward tal-elementi essenzjali tal-Ftehim ta’ Cotonou u dwar l-impenji.
         Hu nnutat li ċerti kwistjonijiet jistgħu jiġu indirizzati b’mod effettiv biss permezz ta’ approċċ pragmatiku li jagħraf ir-realtajiet preżenti u jiffoka fuq il-ġejjieni.


title: 2008/363/KE: Deċiżjoni tal-Kunsill ta’ l- 14 ta’ April 2008 li testendi d-Deċiżjoni 2005/321/KE dwar il-konklużjoni tal-proċedura ta’ konsultazzjoni mar-Repubblika tal-Ginea skond l-Artikolu 96 tal-Ftehim ta’ Cotonou

text:
               9.5.2008

               MT

               Il-Ġurnal Uffiċjali ta’ l-Unjoni Ewropea

               L 125/29

         DEĊIŻJONI TAL-KUNSILL
   ta’ l-14 ta’ April 2008
   li testendi d-Deċiżjoni 2005/321/KE dwar il-konklużjoni tal-proċedura ta’ konsultazzjoni mar-Repubblika tal-Ginea skond l-Artikolu 96 tal-Ftehim ta’ Cotonou
   (2008/363/KE)
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea,
   Wara li kkunsidra l-Ftehim ta’ Sħubija bejn il-membri tal-Grupp ta’ l-Istati ta’ l-Afrika, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra, iffirmat f’Cotonou fit-23 ta’ Ġunju 2000 (1) u fil-Lussemburgu fil-25 ta’ Ġunju 2005 (2), u partikolarment l-Artikolu 96 tiegħu,
   Wara li kkunsidra l-Ftehim intern bejn ir-rappreżentanti tal-gvernijiet ta’ l-Istati Membri, li ltaqgħu fil-Kunsill, fuq miżuri li għandhom jittieħdu u proċeduri li għandhom ikunu segwiti għall-implimentazzjoni tal-Ftehim ta’ Partenarjat AKP-KE (3), u b’mod partikolari l-Artikolu 3 tiegħu,
   Wara li kkunsidra l-proposta mill-Kummissjoni,
   Billi:

               (1)

               Il-Deċiżjoni 2005/321/KE (4) tipprevedi perjodu ta’ validità ta’ 36 xahar mid-data ta’ l-adozzjoni għas-segwitu tal-miżuri xierqa, u għandha tiskadi fl-14 ta’ April 2008.

               (2)

               Bħala riżultat ta’ dan il-perjodu ta’ segwitu ħafna impenji twettqu u l-bqija ta’ l-impenji prinċipali wasslu għal inizjattivi konkreti. Madankollu, ħafna miżuri importanti fir-rigward ta’ l-elementi essenzjali tal-Ftehim ta’ Cotonou għad iridu jiġu implimentati,

         IDDEĊIEDA KIF ĠEJ:
   Artikolu 1
   Il-validità tad-Deċiżjoni 2005/321/KE hija b’dan estiża bi 12-il xahar. Din għandha tiġi eżaminata mill-ġdid għall-inqas kull sitt xhur.
   L-ittra indirizzata lill-Prim Ministru tar-Repubblika tal-Ginea hija mehmuża ma’ din id-Deċiżjoni.
   Artikolu 2
   Il-miżuri adottati permezz tad-Deċiżjoni 2005/321/KE dwar il-miżuri xierqa msemmija fl-Artikolu 96(2)(ċ) tal-Ftehim ta’ Cotonou ma għandhomx jinbidlu
   Artikolu 3
   Din id-Deċiżjoni għandha tidħol fis-seħħ fil-jum li fih tiġi adottata.
   Għandha tiskadi fl-14 ta’ April 2009.
   Artikolu 4
   Din id-Deċiżjoni għandha tiġi pubblikata fil-Ġurnal Uffiċjali ta’ l-Unjoni Ewropea.

      Magħmula fil-Lussemburgu, 14 ta’ April 2008.

            Għall-Kunsill

            Il-President

         I. JARC

      (1)  ĠU L 317, 15.12.2000, p. 3.

      (2)  ĠU L 287, 28.10.2005, p. 4.

      (3)  ĠU L 317, 15.12.2000, p. 376.

      (4)  ĠU L 104, 23.4.2005, p. 33.

      ANNESS
      Ittra għall-attenzjoni tal-Prim Ministru, kap tal-gvern tar-Repubblika tal-Ginea
      Onorevoli Prim Ministru,
      L-Unjoni Ewropea tagħti importanza kbira lid-dispożizzjonijiet ta’ l-Artikolu 9 tal-Ftehim ta’ Cotonou. Ir-rispett tad-drittijiet tal-bniedem, il-prinċipji demokratiċi u l-istat tad-dritt, li fuqhom hu bbażat il-Partenarjat ta’ l-ACP-UE, jikkostitwixxu elementi essenzjali tal-Ftehim imsemmi u, konsegwentement, il-bażi tar-relazzjonijiet tagħna.
      L-Unjoni Ewropea, fl-2004 ikkunsidrat li s-sitwazzjoni politika fil-Ginea kienet tikkostitwixxi vjolazzjoni ta’ dawn l-elementi essenzjali u f’April 2004 fetħet konsultazzjonijiet f’isem l-Artikolu 96 tal-Ftehim. Dawn il-konsultazzjonijiet wasslu għall-konklużjonijiet li ġew ikkomunikati lill-kap tal-gvern f’korrispondeza preċedenti fl-14 ta’ April 2005.
      Il-miżuri xierqa jipprevedu perjodu ta’ monitoraġġ ta’ 36 xahar li jispiċċa fl-14 ta’ April 2008. Matul dan il-perjodu seta’ jseħħ djalogu politiku msaħħaħ, ikkaratterizzat fost l-oħrajn b’erba’ missjonijiet ta’ monitoraġġ konġunti tal-Kunsill u l-Kummissjoni f’Mejju 2005, fi Frar 2006, f’Mejju 2007 u f’Marzu 2008, kif ukoll biż-żjara tal-Kummissarju Michel f’Ottubru 2006. Fl-aħħar ta’ Diċembru 2006, fid-dawl tal-progress li sar, l-Unjoni Ewropea ddeċidiet li tqiegħed għad-dispożizzjoni tal-Ginea l-pakkett A tad-disa’ EDF li jirrappreżenta ammont ta’ EUR 85,8 miljun.
      L-aħħar missjoni ta’ monitoraġġ setgħet b’hekk tikkonferma li l-azzjonijiet meħuda mill-awtoritajiet tal-Ginea huma ġeneralment ta’ natura pożittiva, partikolarment fil-livell tal-proċess elettorali, appoġġat ferm mill-Unjoni Ewropea, kif ukoll fil-qasam tal-politika makro-ekonomika. Madankollu, l-organizzazzjoni ta’ l-elezzjonijiet leġiżlattivi, inkluża d-determinazzjoni tad-data ta’ l-elezzjonijiet, li hija waħda mill-impenji meħuda mill-gvern tal-Ginea, għadha ma twettqetx. Fid-dawl ta’ l-azzjonijiet li qed jittieħdu bħalissa, dawn l-impenji għandhom jinlaħqu fi 12-il xahar.
      Waqt li l-Unjoni Ewropea hija konxja mit-tendenza pożittiva li għaddejja fil-Ginea u mill-ħidma li għad trid issir, iddeċidiet li testendi l-perjodu ta’ monitoraġġ tad-Deċiżjoni tal-14 ta’ April 2005 għal 48 xahar biex l-awtoritajiet tal-Ginea jkollhom żmien biżżejjed biex jirrispettaw l-integrità ta’ l-impenji li ħadu. Din id-Deċiżjoni tista’ tiġi riveduta fi kwalunkwe mument skond kif tiddetta l-evoluzzjoni tas-sitwazzjoni.
      F’dan ir-rigward, il-miżuri xierqa li ġew ikkomunikati lilek fl-ittra preċedenti tagħna tal-14 ta’ April 2005 għadhom japplikaw.
      Nassigurawk, Sinjur Prim Ministru, mill-ikbar stima li għandna lejk,
      Dejjem tiegħek,

         Magħmula fi Brussell,

               Għall-Kummissjoni

               Għall-Kunsill